text: 44 O ne a mpusa ka tsela ya kgoro e e kwa ntle ya lefelo le le boitshepo e e lebileng kwa botlhaba,+ mme e ne e tswetswe.+2 Go tswa foo, Jehofa o ne a nthaya a re: “Kgoro eno e tla nna e tswetswe. Ga e a tshwanela go bulwa, e bile ga go na motho ope yo o tla tsenang ka yone;+ e re ka Jehofa, Modimo wa Iseraele a tsene ka yone, e tshwanetse go nna e tswetswe.3 Le fa go ntse jalo, kgosana e tla nna mo go yone gore e je senkgwe fa pele ga ga Jehofa,+ ka gonne ke kgosana. E tla tsena ka mathudi a kgoro, e bile e tla tswa fa e tseneng teng.”+4 Morago ga moo, o ne a ntsenya ka kgoro e e kwa bokone a nkisa fa pele ga tempele. Fa ke leba, ke ne ka bona kgalalelo ya ga Jehofa e tletse mo tempeleng ya ga Jehofa.+ Ka jalo ke ne ka wela fa fatshe ka sefatlhego.+5 Foo Jehofa o ne a nthaya a re: “Morwa motho, ela tlhoko,* leba o bo o reetse ka tlhoafalo sengwe le sengwe se ke tla go bolelelang sone se se amanang le ditaelo le melao ya tempele ya ga Jehofa. Ela tlhoko tselana e e tsenang mo tempeleng le dikgoro tsotlhe tsa lefelo le le boitshepo.+6 O reye batlhanogi ba Iseraele o re, ‘Seno ke se Morena Molaodimogolo Jehofa a se buang: “Ke lapisitswe ke ditiro tsa lona tse di makgapha, lona batho ba Iseraele.7 Fa lo tlisa batswakwa ba dipelo tsa bone di leng bosula e bile ba sa rupa mo lefelong la me le le boitshepo, ba dira gore tempele ya me e se ka ya nna boitshepo. Lo ntlisetsa senkgwe, mafura le madi, mme lo ntse lo tlola kgolagano ya me ka ditiro tsa lona tse di makgapha.8 Ga lo a tlhokomela dilo tsa me tse di boitshepo.+ Go na le moo, lo tlhoma batho ba bangwe gore ba tlhokomele ditiro tse di dirwang mo lefelong la me le le boitshepo.”’9 “‘Seno ke se Morena Molaodimogolo Jehofa a se buang: “Ga go na motswakwa ope yo o nnang mo Iseraele yo pelo ya gagwe e leng bosula e bile a sa rupa, yo o tla tsenang mo lefelong la me le le boitshepo.”’10 “‘Le fa go ntse jalo, Balefi ba ba neng ba ntlhanogela+ fa Baiseraele ba ne ba ntlhanogela ba sala medingwana ya bone e e ferosang sebete* morago ba tla lebana le ditlamorago tsa melato ya bone.11 Mme ba tla ntirela mo lefelong la me le le boitshepo ba okamela dikgoro tsa tempele+ e bile ba direla mo tempeleng. Ba tla tlhabela batho diphologolo tsa ditlhabelo tse di fisiwang di feletse le tsa ditlhabelo tse dingwe, e bile ba tla ema fa pele ga batho gore ba ba direle.12 E re ka ba ne ba ba direla fa pele ga medingwana ya bone e e ferosang sebete e bile ba dirile gore batho ba Iseraele ba leofe,+ ke gone ka moo ke ba tsholeleditseng seatla sa me ke bo ke ikana,’ go bua Morena Molaodimogolo Jehofa, ‘mme ba tla lebana le ditlamorago tsa melato ya bone.13 Ga ba kitla ba nkatamela gore e nne baperesiti ba me kgotsa ba atamela dilo dipe tsa me tse di boitshepo kgotsa tse di boitshepo thata. Ba tla tlhabiwa ke ditlhong ka ntlha ya dilo tse di makgapha tse ba di dirileng.14 Le fa go ntse jalo, ke tla ba tlhoma gore ba dire ditiro tse di dirwang mo tempeleng, gore ba tlhokomele ditirelo tsa mo tempeleng le dilo tsotlhe tse di tshwanetseng go dirwa mo go yone.’+15 “‘Mme baperesiti ba Balefi, bomorwa Sadoke,+ ba ba neng ba tlhokomela ditiro tsa mo lefelong la me le le boitshepo fa Baiseraele ba ne ba ntlhanogela,+ ba tla nkatamela gore ba ntirele, e bile ba tla ema fa pele ga me gore ba ntlisetse mafura+ le madi,’+ go bua Morena Molaodimogolo Jehofa.16 ‘Ke bone ba ba tla tsenang mo lefelong la me le le boitshepo, e bile ba tla atamela tafole ya me gore ba ntirele,+ mme ba tla diragatsa maikarabelo a bone a ke ba a neileng.+17 “‘Fa ba tsena mo dikgorong tsa lolwapa lo lo ka fa teng, ba tshwanetse go apara diaparo tsa letsela le le boleta.+ Ga ba a tshwanela go apara diaparo tsa wulu fa ba direla mo dikgorong tsa lolwapa lo lo ka fa teng kgotsa mo teng ga lone.18 Ba tshwanetse go rwala dituku tsa letsela le le boleta, e bile ba tshwanetse go apara marokgwe a makhutshwane.+ Ga ba a tshwanela go apara sepe se se tla ba fufudisang.19 Pele ga ba tswela kwa lolwapeng lo lo ka fa ntle, e leng lolwapa lo lo ka fa ntle kwa batho ba leng gone, ba tshwanetse go apola diaparo tse ba neng ba direla ba di apere+ ba bo ba di baya mo diphaposing tsa bojelo tse di boitshepo.*+ Go tswa foo, ba tla apara diaparo tse dingwe, gore ba se ka ba fetisetsa boitshepo kwa bathong* ka diaparo tsa bone.20 Ga ba a tshwanela go beola ditlhogo tsa bone+ kgotsa go tlogela meriri ya bone e nna meleele. Ba tshwanetse go fokotsa meriri ya ditlhogo tsa bone.21 Baperesiti ga ba a tshwanela go nwa beine fa ba tla go direla mo lolwapeng lo lo ka fa teng.+22 Ga ba a tshwanela go nyala motlholagadi kgotsa mosadi yo o tlhadilweng;+ mme ba ka nna ba nyala kgarebane e e leng setlogolwana sa Iseraele kgotsa motlholagadi yo o neng a nyetswe ke moperesiti.’+23 “‘Ba tshwanetse go ruta batho ba me pharologanyo fa gare ga selo se se boitshepo le se se seng boitshepo; mme ba tla ba ruta pharologanyo fa gare ga se se seng phepa le se se phepa.+24 Ba tshwanetse go nna baatlhodi fa go na le kgang nngwe;+ mme ba tshwanetse go e atlhola go dumalana le ditshwetso tsa me tsa boatlhodi.+ Ba tshwanetse go ikobela melao ya me le ditaelo tsa me tse di amanang le meletlo ya me+ ba bo ba dire gore bosabata ba me ba nne boitshepo.25 Ba se ka ba atamela motho ope yo o suleng, ka gonne ba tla leswafala. Le fa go ntse jalo, ba ka nna ba iteswafatsa ka ntlha ya borraabone, bommaabone, bomorwaabone, bomorwadiabone, bomorwarraabone kgotsa bomorwadiarraabone ba ba sa nyalwang.+26 Mme fa moperesiti a sena go itshekisiwa, o tshwanetse go leta malatsi a le supa pele ga a ka direla gape.27 Mo letsatsing la fa a tsena mo lefelong le le boitshepo, mo lolwapeng lo lo ka fa teng, a tla go direla mo lefelong le le boitshepo, o tshwanetse go isa setlhabelo sa gagwe sa boleo,’+ go bua Morena Molaodimogolo Jehofa.28 “‘Mme seno e tla nna boswa jwa bone: Ke nna boswa jwa bone.+ Lo se ka lwa ba naya lefatshe mo Iseraele, ka gonne ke nna boswa jwa bone.29 Ke bone ba ba tla jang setlhabelo sa dijo tsa ditlhaka,+ setlhabelo sa boleo le setlhabelo sa molato,+ mme sengwe le sengwe se se tlhaoletsweng gore se nne boitshepo mo Iseraele e tla nna sa bone.+30 Maungo a a buduleng pele a a a gaisang otlhe le moneelo wa mofuta mongwe le mongwe o o tswang mo go lona ke tsa baperesiti.+ Mme lo tshwanetse go naya moperesiti mabutswapele a bupi jwa lona jo bo seng boleta.+ Seno se tla dira gore matlo a lona a segofale.+31 Baperesiti ga ba a tshwanela go ja nama ya nonyane kgotsa ya phologolo epe e e fitlhetsweng e sule kgotsa e e gagogantsweng ke dibatana.’+


c: text/html

text:
61A ko lo utlwe se Morena a se buang: Nanoga ò seke fa pele ga dithaba; a dithabana di reetse kodu ya gago!
2Lona dithaba, utlwang kgang ya Morena, le lona metheo ya lefatshe e e sa fetogeng; gonne Morena o na le tsheko le morafe wa gagwe; o tla sekisanya le Iseraele.
3“Wena morafe wa me, ke go dirile eng? Ke go lapisitse ka eng? Supa ka ga me!
4Kana ke go ntshitse kwa lefatsheng la Egepeto, ka go rekolola mo ntlong ya botlhanka; ka roma Moše le Arone le Miriame gore ba go etelele pele! 5Morafe wa me, a ko ò gakologelwe se Balake, kgosi ya Moabe, o neng a se ikaeletse le se Bileame, morwa Beore, o se mo arabileng le se se dirafetseng go tswa kwa Sitime go fitlha kwa Gilegala gore lo tle lo itse ditiro tse di siameng tsa Morena.”
6Ke tla kgatlhantsha Morena ka eng? Ke tla ikoba jang fa pele ga Modimo wa bogodimo? A nka mo kgatlhantsha ka ditlhabelo tsa phiso, ka dinamane tsa ngwaga?
Amose 5:21,22
7A Morena o tla kgatlhwa ke diphelehu di le dikete gongwe dinoka tsa lookwane di le dikete tse? A nka ntsha morwaake yo mogolo ka ntlha ya tlolo ya me? Gongwe leungo la mmele wa me ka ntlha ya boleo jwa mowa wa me? 8Wena motho, Morena o go itsisitse tse di leng molemo le tse a di batlang mo go wena: O batla gore ò dire tse di siameng, ò rate bopelotlhomogi, o tsamaya le Modimo wa gago ka boikokobetso!
1 Sam. 15:22
9Utlwang! Morena o tlhabela motse mokgosi! – Ke botlhale go boifa leina la gago. – Utlwang, lotso le phuthego ya motse. 10“A nka lebala ntlo ya moikepi e e kgobokanyang mahumo a tshiamololo le selekanyo sa tsietso se se hutsitsweng?
11Yo o nang le sekale se se tsietsang le ditshipi tse di lekanyang tse e seng tsona mo kgetsaneng, a nka mo kaya yo o phepa? 12E re ka bahumi ba motse ba tletse kgatelelo, baagi ba ona ba bua maaka, ba na le diteme tsa bolotsana mo maganong a bona, 13le nna ke tla go itaya botlhoko, ke go fetola sekaka ka ntlha ya maleo a gago. 14Wena ò tla ja, mme ò sa kgore; tlala ya gago e ntse e le mo teng ga gago. O tla ipeela, mme ò sa boloke sepe, mme tse ò di bolokang ke tla di neela tšhaka.
15Wena ò tla jwala, mme ò sa robe; ò gata maungo a olefa segatelong, mme ò sa tlole lookwane; ò tlhotlha maungo a moweine, mme ò sa nwe weine.
16Gonne melao ya ga Omeri e a tshegediwa, le ditiro tsotlhe tsa ntlo ya ga Ahabe; lo sepela ka fa dikgakololong tsa bone gore ke tle ke go dire sekaka se se tshosang, le baagi ba sona ke ba dire tshotlego; lo tla rwala kgobo ya morafe wa me.”
1 Dikg. 16:25,29-33

robotstxt: allowed

filter: keep


text:
Difference between revisions of "Kinship terms"
Revision as of 12:41, 28 May 2007
Kinship terms
Comprehension Exercise
Leina la me ke Tuelo Moilwa. Rre ke Bitsang, Mme ke o bidiwa Ipotseng. Ke tsaletswe mo Motsenf wa(s?) Ramotswa. Motse o,o mo kgaolong ya Borwa-Botlhaba. O ka nna dikhilomethara di le 30 go tswa Gaborone. Go nna batho ba le 37,000 mo motseng o. Ke na le dingwaga tse 25 le bonnake ba le bararo, basimane ba babedi le mosetsana. Nnake wa ntlha le wa bobedi ke basimane, mme wa bofelo ke mosetsana. Bonnake ba basimane ba tsena sekolo kwa Kagiso Secondary. Wa mosetsa a santse a le mo sekolong se se botlana sa mission.
Nna ke dira ngwaga wa bone kwa University ya Botswana (U.B). Ke ithutela go nna Agente. Ngwaga o o tlang ke tlaa bo ke bereka mo ga Goromente mo Attorney General's Chamber. Ke tlaa bereka dingwaga di le nne ka gore ke molao, mme morago ke tlaa ipereka.
Nnake wa ntlha, ebong Itumeleng, o dira lokwalo la botlhano fa wa bobedi ebong, Mareko, a dira la boraro. Itumeleng a re o batla go ya U.B go dira Boenjenere morago ga Tirelo Sechaba. Ga na pelaelo gore o tlaa amogelwa kwa U.B ka go re o botlhale tota. Mareko ene a re o rata bongaka ba diphologolo. A re o batla go nna le polase le leruo le lentsi. Mosetsana a re ene o eletsa go nna mooki go thusa ba ba lwalang.
Ke na le bomme ba le babedi. Rre o nyetse basadi ba babedi. O nyetse mme pele ka gore o kgonne go nnal le ngwana a le mongwe fela - ebong, nna. Ntate a nyala monnawe mme, ebong, Mmangwanne, yo o leng mmagwe Itumelang, Mareko le Neo. Itumelang o na le dingwaga di le 17, Mareko di 13, Neo ene di 10. Rotlhe re nna mmogo ka boitumelo. Bogologolo go ne go siame fela go nyala basadi ba bantsi. Gompieno ga go a tlwaelesega.
Re na le marantafole a le matlhano. E nnye ke ya boapeelo, e nngwe ke ya bana, e nngwe ya ga rre, mme tse pedi ke tsa basadi ba gagwe, mongwe le mongwe o na le ya gagwe.
Araba Dipotso Tse
- Leina la mokwadi ke mang?
- Batsadi ba gagwe ke bo-mang?
- Mosetsan(?) yo o tsaletswe kae?
- Ramotswa o mo kgaolong efe?
- Go nna batho ba le kae mo Ramotswa?
- Tuelo o na le dingwaga di le kae?
- Tuelo o na le bo-monnawe ba le kae?
- O dira ngwaga wa bokae kwa University?
- O ithutela go nna eng?
- Itumelang o ikaelela go dira eng kwa U.B?
- O tlaa ya U.B leng?
- Tirelo Sechaba ke eng ka Sekgowa?
- Tuelo o na le natsadi ba le kae? (Tlhalosa/Explain)
- A batho ba, ba nna mmogo?
- Go na le matlo a le kae mo lapeng?


text:
Go Baakanya Dijo mo Aforika Borwa
Setšhaba sa segompieno se se nnang kwa toropong se ikaegile gape le gape ka tshiamelo ya ya dijo tse baakantsweng. Ba ba nnang kgakala le dipolase le go nna go ya kwa tirong go tlogela nako e nnye ya go apaya kwa gae le nako e nnye ya go jala.
Go baakanya dijo go boloka nako ya dijo, ke mokgwa o o siameng wa go oketsa dikotla mo dijong le go thusa balemirui, e seng fela go anamisa neelo ya kumo ya bona mme gape le go dirisa phetokanyetso ya ntshokuno e e feteletseng le go oketsa botshelo jwa šelofo le go nna teng go feta le ka setlha sa go mela.
Go baakanya ditswaki tse di tala jaaka maungo le merogo go akaretsa le go omisa, go tsidifatsa, go tutafatsa, go titiela le go baakanya go ya pele ka fa dipolokong, dikinelo ka fa aseineng le dikuno tsa boleng bo bo okeditsweng.
Fela jalo, ditswaki tse di tala jaaka nama, mašwi le mabele di tswelelwa go baakanyiwa le go go somarelwa mme dikwalo tse di farologaneng di tla tlhalosa mekgwa ya motheo ya maano a go diragatsa maano a maungo le merogo.
Translated by Lawrence Ndou
Go tsenya maunog ka fa metemeng, merogo le dijo tse dingwe tse di jaaka tlhapi le dijo tse di baakantsweng di akaretsa go tswalela dijo thata mo ditshoding le go lebisa ntshokuno e e tsentsweng mo metemeng mo kalafing e e bolelo....more
Komiso e ntsha bometsi, jo bo rotloetsang mouta, tlhabego le kgolo ya bacteria, mme ka jalo e oketsa tshelo-poloko ya maungo....more
Titielo ke tiragalo e e leng mo go yona go fetolwang disetatše (dikhabohaetereite) le disukiri mo dikungwaneng jaaka majalwa (dibeine) le diesiti jaaka lakthousu (kase) le khabonedaeokosaete (biri)....more
Komiso ya boswakgapetla ke mokgwa wa kwa godimo wa setegeniki wa go babalela dijo. Mo nakong ya thulaganyo e, dijo tse di boswakgapetlilweng di monolwa metsi ka fa tlase ga kgatelelo go babalela phepo ya yona....more
Balemi ba maungo ba ka tsenya boleng go maungo a bona ka motseletsele wa diphetolo. Maungo a ka omiswa, a tsenngwa mo motemeng, a dirwa dijeme, a silwa, a apeswa sukiri kgotsa a dirwa matute....more
Jaaka lefatshe lotlhe le nna kwa metsesetoropong go feta le batho ba ba tshelang kgakala le mo dijo ntshiwangkuno gone, go na le tlwaelo ya go oketsa boleng go ya kwa dintshokumong...more
Polayamegare ka go thuitafatsa e ne ya tlhama ke Louis Pasteur, Rasaense wa kwa Fora. O lemogile gore go thutafatsa mašwi ka themperetšha ya kwa godimo le go a fodisa ka bonako go lekola pele fa go ka tsenywa ka mo mabotlolong kgotsa go phuthela...more
Dijo tse di inetsweng ke dijo tse di inetsweng mo dieding tsa letswai kgotsa tsa boesiti tseo di thusang go thibela tshenyego, Gape e thusa go babalelwa le go fetola tatso le popego ya dijo....more
Go apea dijo ka fufudi ke tiriso ya kgale thata; e nngwe ya mekgwa ya go apea dijo ya tshimologo le go babalela dijo tse di jaaka nama le tlhapi. Ditiriso tsa segompieno tsa go apaya ka pfufudi dijo di akaretsa go inela nama mo diloting pele fa o e gadika...more


text:
O belegetswe go Bonilizwe le Monikazi Thethiwe ka di 21 Diphalane 1918 kwa kgaolong ya Tsomo kwa Transkei, Nontsikelelo Thethiwe e ne e le ngwana wa bobedi wa ba le batlhano. Mmaagwe o ne a tlhola a lwala mme a le bokowa morago ga go falola Mokgotlhane wa Masepeini, mme gantsi Nontsikelelo o ne a tshwanelwa ke go tlhokomela bommonawe ba bannye.
Fa a ne a le dingwaga di le 11 rraagwe o ne a tlhokafala mme ka nako eo a neng a le dingwaga di le15 mmagwe le ena o ne a tlhokafala, mme o ne a mo tlogela go tsaya karolo ya bomme ya leruri a tlamela bommonawe ba bannye ba le bararo. O ne a amogela leina la Albertina fa a simolola sekolo kwa Xolobe. Ka nako e a neng a fitlheletseng mafelo a sekolo sa ba bannye o ne a le dingwaga di le pedi go feta botlhe mo paphosing ya bona ka ntlha ya gagwe ya go nna a se teng.
Le fa go le jalo, a ntsha ga tshwene mo ditirong tsa setso le metshameko mme e bile o ne a tlhophiwa jaaka mosetsana wa tlhogo. Nako fela fa dingwaga tsa gagwe di neng tsa dira kgatlhanong le ena ke fa a ne a ne a ganelwa sa sekolašipi sa dingwaga di le nne, le fa e le gore o fitlheletse maemo a ntlha mo kgaisanong ya go se fenya.
Barutabana ba ga Albertina ba ne ba galefisiwa ka tshwaro e e sokameng mma ba kwala kwa kuranteng ya Sethosa, Imvo Zabantsundu, ka tsholofelo ya go dira kgetsi e e tiileng ya go fenya kabelo.
Lekwalo le ne la gapa tlhokomelo ya ntlo selegae ya Boromiwa ba Katoliki ya Maroma ba ba buileng le Kholetšhe ya Rre Bernard Huss kwa Mariazell. Ka jalo Albertina o ne a neelwa sekolašipi sa dingwaga di le nne kwa Mariazell mme motse wa gagwe otlhe o ne wa keteka. Maemo mo nageng a ne a kaya gore bana ba le bantsi ba ne ba sa neelwe tšhono ya thuto.
Morwaragwe o mogolo o ne a sa tsena sekolo. Go na le moo, o ne a tshwanelwa ke go tlhokomela diruiwa mme a direla dijo tsa lelapa.
Kwa bokhutlong jwa sekolo se se kwa godimo Albertina o ne e a lebagane le tshwetso ya gore ke eng se a tla se dira gape. Toro ya gagwe e ne e le go nna morutabana, mme amaemo a ne a sa dumele gore se se diragale. O ne a tshwanelwa ke go fetogela go Bokatolika fa a ne a le kwa Mariazell mme, le go rarabolola go nna o sa nyalwe, o ne a swetsa go nna moitlami.
Ka fa tlase ga bogakolodi ba ga Rre Huss, o lemogile gore go nna moitlami go tla dira gore go nne bokete go tlamela ba lelapa la gagwe. Baitlami ga ba amogela tuelo e bile tlogele ga ba tlogele tiro ya bona ya boromiwa. Se se tlaa raya gore Albertina o ne a ka se kgone go thusa lelapa la gagwe ka madi kgotsa ba bona fa ba mo tlhoka. Ka jalo o ne a swetsa go nna mooki bogolo.
Ka madi a a neng a a bonwa fa a ntse a le kwa katisong mme a dira jaaka mooki a mo thusitse go tlhokomela barwarragwe le kgaitsadie, a ba tsenya sekolo. O simolotse katiso ka Bookelong ba Kakaretso kwa Johannesburg ka 1940 mme o simolotse jaaka mmelegisi ka 1946. Gantsi o ne a tshwanela ke go tsamaya ka dinao go etela balwetsi kwa metsesetoropong, a rwale didiriswa le didiriso ka sutukheisi mo tlhogong.
E ne e le fa a dira jaaka mooki mo Albertina a kopaneng le o a tla nnang monna wa gagwe, Walter Sisulu. Jaaka tokololo ya African National Congress (ANC) e leng mongwe wa bakaedi ba peleng ba ga Nelson Mandela, Walter o ne a na le seabe se se tseneletseng sa dipolotiki mme ka bonako Albertina o ne gogelwa mo kgaratlhong ya sepolotiki.
O ne a thusa ka tshenyong ya puso ya tlhaolele, a tshwere tlhogo ya gagwe go ralala dingwagasome tsa tlhorontsho ke puso, go romelwa kgolegelong le mathata. O ne a itsewe ka lerato jaaka ‘Mmaagwe Setšhaba’.
Albertina Sisulu o fitlheletse kwa bokhutlo jwa botshelo jwa gagwe ka 2 Seetebosigo 2011 ka dingwaga tse 92. O ne a le kwa legaeng la gagwe kwa Linden, Johannesburg a lebeletse thelebišene le batlogolo ba gagwe fa a ne a lwala ka tshoganyetso. Badiri ba kalafi ya potlalko ba sianela kwa lefelong la tiragalo, mme ba ne ba sa kgone go mo tsosolosa.
Moporesitente wa metlheng wa Aforika Borwa, Jacob Zuma, o ne a etela ba lelapa la gagwe go isa tlotlo. O ne a dira kitsiso ya gore o tla amogela phitlho ya puso ya bosetšhaba mme difolaga di tla fofa ka bonntlhanngwe go tloga ka 4 Seetebosigo go fitlha letsatsi la phitlho ya gagwe. Albertina o siya bana ba gagwe, Max, Mlungisi, Zwelakhe, Lindiwe le Nonkululeko gammogo le ditlogolo tsa gagwe di le ditlogotlogolwana tse tharo.Translated by Lawrence Ndou


text:
GO THUSA BA BA SWETSWENG
Se se Ka Thusang ba ba Tlhokafaletsweng
BOSHENG JAANA GO DIRILWE DIPATLISISO TSE DINTSI MALEBANA LE KUTLOBOTLHOKO E E NNANG TENG FA MOTHO A TLHOKAFALETSWE. Mme jaaka re bone mo ditsebeng tse di fetileng, se bomankge ba se buang se tsamaisana le se se kwadilweng mo Lefokong la Modimo e leng Baebele. Seno se re bontsha gore le fa Baebele e le buka ya bogologolo, kgakololo ya yone e a thusa. Gape Baebele e na le tshedimosetso e e ka thusang batho ba ba tlhokafaletsweng.
Go itse gore baswi ba rona ga ba boge
Moreri 9:5 ya re ‘baswi ga ba itse sepe’ le gore ‘dikakanyo tsa bone di a nyelela.’ (Pesalema 146:4) Gape Baebele e tshwantsha loso le boroko.—Johane 11:11.
Re kgothadiwa ke go itse gore Modimo o a re rata
Pesalema 34:15 ya re: “Matlho a ga Jehofa * a mo basiaming, le ditsebe tsa gagwe di ntlheng ya go goa ga bone ba kopa thuso.” Go tshololela Modimo maikutlo a rona ka thapelo go gomotsa thata go feta fa o bua le motho yo mongwe kgotsa o leka go laola maikutlo a gago. Seno se re thusa gore re nne ditsala tsa Mmopi wa rona e bile o tla dirisa maatla a gagwe go re gomotsa.
Go itse gore go na le bokamoso jo bo itumedisang
A o akanya gore batho ba ba mo mabitleng ba tla tsamaya ba tshela gape? Ee ka gonne Baebele e re solofetsa jalo. Baebele e tlhalosa tsela e maemo a tlileng go nna ka yone mo lefatsheng fa e re Modimo “o tla phimola dikeledi tsotlhe mo matlhong a [rona], mme loso lo tla bo lo seyo, le fa e le khutsafalo le fa e le selelo le fa e le botlhoko di tla bo di sa tlhole di le gone.”—Tshenolo 21:3, 4.
Batho ba ba dumelang mo Modimong yo go buiwang ka ene mo Baebeleng e bong Jehofa, ba kgothadiwa ke go itse gore ba tla boa ba kopana gape le baratiwa ba bone ba ba tlhokafetseng. Ka sekai, Ann yo monna wa gagwe a neng a tlhokafala morago ga gore ba fetse dingwaga tse 65 mo lenyalong a re: “Baebele e nthusa go itse gore batho ba ba tlhokafetseng ga ba boge le gore Modimo o tlile go ba tsosa. Ke na le go gopola ntlha eno nako le nako fa ke akanya ka monna wa me mme seo se nthusa gore ke kgone go itshokela se se ntiragaletseng!”
Tiina yo re buileng ka ene mo ditsebeng tse di fetileng a re: “Fa e sa le Timo a tlhokafala, Modimo o ntse a nkeme nokeng. Jehofa o ile a nkgomotsa thata fa ke ne ke utlwile botlhoko. Ke dumela se Baebele e se buang fa e re Modimo o tlile go tsosa ba ba tlhokafetseng. Seo se dira gore ke kgone go itshoka go fitlha ke boa ke kopana le Timo gape.”
Eno ke tsela e batho ba le dimilionemilione ba ba dumelang mo Baebeleng ba ikutlwang ka yone. Tota le fa o akanya gore se Baebele e se buang ga se utlwale kgotsa ke go ijesa dijo tsa ditoro fela, goreng o sa iphe nako ya go dira dipatlisiso go bona gore a kgakololo ya yone kgotsa ditsholofetso tse di mo go yone di a utlwala kana jang? Gongwe o tla fitlhela gore Baebele e kgona go thusa batho ba ba tlhokafaletsweng.
ITHUTE MO GO OKETSEGILENG
Leba dibidio tse di buang ka kgang eno mo jw.org
Go diragalang ka rona fa re swa? Karabo ya Baebele e ka re gomotsa fela thata
Re ka bona kae dikgang tse di itumedisang? Bidio eno e bua ka boroutšhara jwa Dikgang Tse di Molemo
Ya kwa DIKGATISO > DIBIDIO (Dibidio Tsotlhe: Dipokano le Bodiredi Jwa Rona)
^ ser. 7 Baebele ya re leina la Modimo ke Jehofa.


text:
App ya JW Language
JW Language ke app ya semolao e e dirilweng ke Basupi ba ga Jehofa go thusa batho ba ba batlang go ithuta puo e nngwe gore ba kgone go e bua fa ba rera le fa ba le kwa dipokanong tsa Bokeresete.
Dikarolo Tsa JW Language
Ithute go dirisa didirisiwa tsa rona ka botlalo.
Dipotso Tse Gantsi di Bodiwang ka JW Language (Android)
Bona dikarabo tsa dipotso tse gantsi di bodiwang.
Dipotso Tse Gantsi di Bodiwang ka JW Language (iOS)
Bona dikarabo tsa dipotso tse gantsi di bodiwang.
Dipotso Tse Gantsi di Bodiwang ka JW Language (Windows)
Bona dikarabo tsa dipotso tse gantsi di bodiwang.
App ya JW Language
Ithute go dirisa mafoko a a dirisiwang thata ke Basupi ba ga Jehofa fa ba rera le fa ba le kwa dipokanong.


text:
Rabbitfish
Leina la Mophato
Rabbitfish
Leina la Matshamekwane
Spinefoot
Leina la Maranyane
Siganidae
Semeto
E ka nna 40 cm, fa bontsi bo ka nna 30 cm.
Ponalo
Mmele wa tsone o sephaphathi, ka sebopego sa kgolokwe le molomo oo eteletseng kwa pele. Molomo o monnye. Mogatla wa mokwatla o elela kwa morago, ka mebitlwa e e lekalekanang.Mogatla wa kwa morago o ntlh-pedi (forked). Mebala e e bonalang gantsi ke bosweu le mmala wa lephutshe ka ditsubaba tse di borokwa kgotsa mmala wa borokwa jo bo mekamekaneng.
Dikitsiso
Lelapa la Siganidae le na le mephato e le 2 le dibopiwa dile 27. E bidiwa Rabbitfish ka lebaka la nko ya yone ee tshwanang le ya mmutle. Mebitlwa ya yone e na le botlhole. O ka di fitlhela ka makoko kgotsa di le pedi fela mo godimo ga mafika a lewatle, gantsi mo metsing a a seng boteng thata. Di dirisa meno a tsone go natha algae e e leng mo matlapeng. E kgona go fetola mmala wa yone go iphtlha. Di nna matlhagatlhaga motshegare. Di tsala ka go tshela mae a tsone mo metsing.
Dijo
E fepa ka ‘benthic algae’ – E ja merogo fela (herbivore).
Anamiso
E bonala kwa metsing a Indo-Pacific le Mediterranean.
Dibopiwa tsa mophato wa yone
Coral rabbitfish (Siganus corallinus)
Foxface rabbitfish (Siganus vulpinus)
Whitespotted rabbitfish (Siganus sutor)


text:
BASHA BA BOTSA JAANA
Goreng ke Tlhoka go ya Kwa Holong ya Bogosi?
Basupi ba ga Jehofa ba kopana gabedi mo bekeng kwa mafelong a a bidiwang Diholo Tsa Bogosi. Go diragalang kwa diholong tseo e bile go ya teng go ka go thusa jang?
Go diragalang kwa Holong ya Bogosi?
Kwa Holong ya Bogosi o ka ithuta dilo tsa botlhokwa tse di mo Baebeleng. Go ya teng go ka go thusa go:
ithuta ka Modimo.
tlhaloganya dilo tse di diregang mo lefatsheng.
nna motho yo o botoka.
kopana le ditsala tsa nnete.
A o ne o itse gore, lefelo le Basupi ba ga Jehofa ba kopanang kwa go lone le bidiwa Holo ya Bogosi ka gonne selo se go buiwang thata ka sone ke Bogosi Jwa Modimo?—Mathaio 6:9, 10; 24:14; Luke 4:43.
Goreng o tlhoka go ya teng?
Dilo tse o di ithutang di tla go thusa. Melao ya Baebele e o ithutang yone kwa Holong ya Bogosi e tla go thusa go “bapala botlhale.” (Diane 4:5) Seo se raya gore Baebele e tla kgona go go thusa go dira ditshwetso tse di siameng. Gape Baebele e ka go thusa go bona dikarabo tsa dipotso tsa botlhokwa tse di jaaka:
A Modimo ke ene a dirang dilo tse di bosula tse re di bonang mo lefatsheng?
Tseno ke dingwe tsa ditlhogo tse go buiwang ka tsone Sontaga mongwe le mongwe:
Ke Eng fa re Tshwanetse go Kaelwa ke Baebele?
O ka Bona Kae Thuso ka Dinako Tsa Mathata?
Se Bogosi Jwa Modimo bo re Direlang Sone Gone Jaanong.
“Mongwe wa bana ba ke tsenang sekolo le bone o ile a tla kwa Holong ya Bogosi. O ile a dula le rona mme ra leba le ene mo dibukeng tsa rona. Fa re tsamaya, o ile a mpolelela gore o kgatlhilwe ke tsela e batho ba neng ba tlhalosa dintlha ka yone. A re kwa kerekeng ya bone ga ba ithute Baebele jaaka rona.”—Brenda.
A o ne o itse gore, kwa Holong ya Bogosi ga o duele go nna mo setulong e bile ga go tsewe dikoleke?
O tla kopana le batho ba ba go kgothatsang. Baebele ya re lengwe la mabaka a go bo Bakeresete ba tshwanetse go kopana mmogo ke gore ba kgone go “kgothatsana.” (Bahebera 10:24, 25) Go monate go nna le batho ba ba tlotlang Modimo e bile ba akanyetsa ba bangwe go na le go ikakanyetsa ba le bosi fela.
“Le fa ke tle ke ikutlwe ke nyemile moko kgotsa ke feletswe ke maatla, batho ba ke kopanang le bone kwa Holong ya Bogosi ba dira gore ke ikutlwe botoka. Fa re le mo tseleng re boela gae, ke itumetse e bile e bile ke ikutlwa ke lapologetswe.”—Elisa.
A o ne o itse gore, go na le diphuthego tsa Basupi ba ga Jehofa di feta 120 000 mo lefatsheng lotlhe le gore ba kopana mo mafelong a a fetang 60 000? Ngwana le ngwaga go agiwa Diholo Tsa Bogosi di ka nna 1 500 gore batho ba kgone go kopanela mo go tsone. *
^ ser. 20 Fa o batla go bona lefelo le le gaufi le wena, tobetsa karolo e e reng “Dipokano Tsa Phuthego Tsa Basupi ba ga Jehofa” o bo o tobetsa karolo e e reng “Batla Lefelo le le Gaufi le Wena.”


text:
ETSA TUMELO YA BONE | JONATHANE
“E ne E le Ditsala Tsa Nnete”
Fa ntwa e sena go fela, go ne go se na modumo ope o o utlwalang mo Mokgatšheng wa Ela. Motshegare Kgosi Saulo o ne a dutse le masole a gagwe fa phefo e ntse e phaila ditente tsa bone. Saulo, Jonathane le masole otlhe a Iseraele ba reeditse mosimane wa modisa fa a ntse a ba tlotlela ka se se mo diragaletseng. Mosimane yoo e ne e le Dafide mme o ne a bua a le matlhagatlhaga. Saulo o ne a mo reeditse ka tlhoafalo. Mme Jonathane ene o ne a ikutlwa jang ka Dafide? Fa e sa le Jonathane e nna lesole, Jehofa o ne a mo thusitse go fenya dintwa di le dintsi. Mme mo lekgetlong leno, Jehofa o dirile gore Dafide e nne ene a thusang Baiseraele go fenya Bafilisitia. A Jonathane o ile a fufegela Dafide fa a utlwa batho ba mmaka?
Jonathane o ile a dira sengwe se se makatsang. Baebele ya re: “Mme ga diragala gore fela fa [Dafide] a sena go fetsa go bua le Saulo, moya wa ga Jonathane wa bofagana le moya wa ga Dafide, mme Jonathane a simolola go mo rata jaaka moya wa gagwe ka esi.” Jonathane o ile a naya Dafide diaparo tsa gagwe tse a neng a di dirisa mo ntweng go akaretsa le bora jwa gagwe. Bora joo e ne e le mpho e e kgethegileng tota ka gonne Jonathane o ne a bo dirisa e bile e le setswerere mo go huleng motswi. Mo godimo ga moo, Jonathane le Dafide ba ile ba dira maikano a gore ba tla nna ditsala e bile ba tla thusana ka dinako tsotlhe.—1 Samuele 18:1-5.
Eno ke tsela e Dafide le Jonathane ba simolotseng go nna ditsala ka yone! Batho ba Modimo ba tsaya go nna le ditsala e le selo se se botlhokwa thata. Fa re itsalanya le batho ba ba siameng, re tla thusana gore re kgone go direla Modimo mmogo mo dinakong tseno tse di thata. (Diane 27:17) A re bone gore re ka ithutang mo go Jonathane fa go tla mo kgannyeng ya go tlhopha ditsala.
Se se Dirileng Gore ba Nne Ditsala
Go tlile jang gore Dafide le Jonathane ba nne ditsala ka bonako jaana? Go re thusa go araba potso eo, re tlhoka go itse selo se se ba kopantseng. Ka nako ya fa Jonathane a kopana le Dafide, go ne go le thata kwa Iseraele. Kgosi Saulo o ne a dira dilo tse di bosula. Le fa kwa tshimologong Saulo e ne e le kgosi e e reetsang Modimo, o ile a simolola go itseela kwa godimo a bo a tlhanogela Modimo.—1 Samuele 15:17-19, 26.
Tsela e Saulo a neng a dira dilo ka yone e tshwanetse ya bo e ne e tshwenya Jonathane thata ka gonne o ne a rata rraagwe. (1 Samuele 20:2) Gape Jonathane a ka tswa a ne a tshwenngwa ke tsela e boitshwaro jwa ga rraagwe bo neng bo tlile go ama setšhaba sa Modimo ka yone. O ne a tshaba gore Baiseraele ba ne ba tla dira dilo tse ba bonang kgosi e di dira mme Jehofa a bo a feleletsa a tswile mo go bone. Go ne go le thata gore motho yo o tshwanang le Jonathane, yo o ratang Modimo, a tshele mo maemong a a ntseng jalo.
Seno se re thusa go tlhaloganya lebaka le le dirileng gore Jonathane a rate Dafide. Jonathane o ne a bone gore Dafide o rata Modimo. Dafide o ne a sa tshwane le masole a ga Saulo ka gonne ga a ka a tshoga fa a bona Goliathe. O ne a tshepa gore Jehofa o tla mo naya maatla a go fenya Goliathe le fa Goliathe a ne a tshwere dibetsa tse dikgolo.—1 Samuele 17:45-47.
Jonathane le ene o ne a tshepa Jehofa. Ka nako nngwe, ene le monna yo o neng a mo tshwarela dibetsa ba ile ba kgona go fenya masole a a neng a tshotse dibetsa. Ba thusitswe ke eng? Jonathane o ile a re: “Ga go na [sepe] se se ka kgoreletsang Jehofa.” (1 Samuele 14:6) Go na le selo se Dafide le Jonathane ba neng ba tshwana ka sone: boobabedi ba ne ba rata Jehofa e bile ba mo tshepa. Seo ke sone se dirileng gore ba nne ditsala. Jonathane le Dafide ba ne ba se na bothata le gore Jonathane e ne e le kgosana e bile a tloga a tshwara dingwaga di le 50 mme Dafide e le modisa e bile a ise a tshware dingwaga di le 20. *
Maikano a ba a dirileng a ba thusitse go sireletsa botsala jwa bone. Jang? Dafide o ne a itse gore Jehofa o batla gore a nne kgosi ya Iseraele. A Dafide o ile a didimala fela a sa bolelele Jonathane kgang eo? Nnyaa. Boobabedi ba ne ba itse gore ditsala tsa nnete ga di fitlhelane dilo e bile ga di bolelane maaka. Jonathane o ile a ikutlwa jang fa Dafide a mmolelela gore ke ene a tlileng go nna kgosi morago ga ga Saulo? Go ne go tla diregang fa e le gore Jonathane o ne a lebeletse gore letsatsi lengwe o tlile go nna kgosi le go baakanya diphoso tsa ga rraagwe? Baebele ga e re bolelele gore Jonathane o ne a ikutlwa jang ka kgang eo mme e re bolelela kgang ya botlhokwa ka ene, gore o ne a tshepa Jehofa e bile a mo rata. O ne a kgona go bona gore Jehofa o thusa Dafide. (1 Samuele 16:1, 11-13) Ka jalo, Jonathane o ile a tswelela a thusa Dafide fela jaaka ba ne ba dumalane ka gore o ne a mo tsaya e le tsala e seng mmaba wa gagwe. Jonathane o ne a batla gore dilo di dirwe ka tsela ya ga Jehofa e seng ya gagwe.
Jonathane le Dafide ba ne ba rata Jehofa e bile ba mo tshepa
Botsala jwa bone bo ile jwa ba thusa thata. Re ka ithutang mo go Jonathane? Gore batho ba ba direlang Modimo ba tshwanetse go tlhopha ditsala tse di siameng. Ga re tlhoke go tlhopha ditsala tse di lekanang le rona kgotsa tse di tshwanang le rona, selo sa botlhokwa ke gore e nne batho ba ba ratang Modimo e bile ba mo tshepa. Jonathane le Dafide ba ne ba tlhola ba thusana mme ba ne ba tla tlhoka go thusana le go feta ka gore botsala jwa bone bo ne bo tloga bo lekwa.
Tshwetso e Jonathane a Ileng a Tlhoka go e Dira
Kwa tshimologong, Saulo o ne a rata Dafide e bile o ile a mo dira moeteledipele wa masole a gagwe. Mme Saulo ga a ka a tshwana le Jonathane, ene o ile a fufegela Dafide. Dafide o ne a tlhola a fenya fa Baiseraele ba lwa le Bafilisitia mme batho ba ne ba mo rata e bile ba mo tlotlomatsa. Basadi bangwe ba Baiseraele ba ne ba opela ba re: “Saulo o kgemethile dikete tsa gagwe, mme Dafide dikete tsa gagwe di le masome.” Saulo o ne a sa rate pina eo. Baebele ya re: “Mme Saulo a se ka a kgaotsa go leba Dafide ka pelaelo go tloga mo letsatsing leo go ya pele.” (1 Samuele 18:7, 9) Saulo o ne a tshogile gore Dafide o tla mo tseela bogosi. Mme o ne a tshoga mahala fela ka gonne le fa Dafide a ne a itse gore ke ene a tlileng go tlhatlhama Saulo, ga a ise a leke go mo tseela bogosi!
Saulo o ile a loga leano la gore Dafide a bolawe kwa ntweng, mme leano leo ga le a ka la atlega. Dafide o ne a nna a fenya dintwa mme batho ba ne ba mo rata le go feta e bile ba mo tlotla. Go tswa foo, Saulo o ile a kopa batlhanka ba gagwe le Jonathane gore ba mo thuse go loga leano la go bolaya Dafide. Jonathane o tshwanetse a bo a ne a swabile tota fa a utlwa rraagwe a bua mafoko ao. (1 Samuele 18:25-30; 19:1) Jonathane o ne a rata rraagwe mme gape a rata tsala ya gagwe Dafide. Jaanong potso ke gore Jonathane o ne a tla tlhopha letlhakore la ga mang?
Jonathane o ne a raya Saulo a re: “A kgosi e se ka ya leofela motlhanka wa yone Dafide, gonne ga a go leofela le ditiro tsa gagwe di ntse di le molemo thata mo go wena. O ne a tsenya moya wa gagwe mo [kotsing] mme a itaya Mofilisitia a mo latlhela fa fatshe, mo Jehofa a neng a tlisetsa Iseraele yotlhe poloko e kgolo. O ne wa go bona mme o ne wa ipela. Jaanong ke ka ntlha yang fa o tshwanetse go leofela madi a a se nang molato ka go dira gore Dafide a bolaelwe lefela?” Saulo o ile a reetsa Jonathane mme a mo tshepisa gore ga a kitla a leka go bolaya Dafide. Mme bothata jwa ga Saulo ke gore o ne a bua dilo a bo a sa di dire. Fa Dafide a ne a fenya dintwa tse dingwe, Saulo o ile a mo fufegela a bo a mo tenegela mme o ile a mo konopa ka lerumo. (1 Samuele 19:4-6, 9, 10) Dafide o ile a tshaba.
A o kile wa iphitlhela o le mo seemong se se tshwanang le sa ga Jonathane? Gantsi seemo se se ntseng jalo ga se monate ka gore batho ba na le go go bolelela gore ba losika ba tshwanetse go tla pele. Jonathane ene o ile a tlhopha go tsaya letlhakore la ga Dafide ka gonne o ne a itse gore Dafide o reetsa Modimo mme rraagwe ene o ne a sa mo reetse. Jonathane o ile a dira tshwetso eo ka gonne a rata Jehofa. Ke ka moo a ileng a se ka a tshaba go buelela Dafide. Gape Jonathane o ne a rata rraagwe ka gore o ile a mo kgalemela go na le go mmolelela dilo tse a batlang go di utlwa. Le rona re ka kgona go tshwana le Jonathane.
O ne A Ikemiseditse go Dira se se Siameng
Jonathane o ile a leka go bua le Saulo ka Dafide mme rraagwe o ile a gana go mo reetsa. Dafide o ile a kopana le Jonathane mo sephiring a bo a mmolelela gore Saulo o batla go mmolaya. Jonathane o ile a bolelela Dafide gore o tla ya go bua le rraagwe gape mme o tla boa a tla go bolelela Dafide gore go tsamaile jang. O ne a raya Dafide a re a iphitlhe mme fa a boa o tla hula metswi gore Dafide a itse gore dilo di tsamaile jang. Mme Jonathane o ile kopa Dafide gore a dire maikano a gore o tla tlhokomela bana ba gagwe le go ba sireletsa fa Jehofa a senya baba botlhe ba ga Dafide. Dafide o ile a dumela.—1 Samuele 20:3, 13-27.
Jonathane o ile a ya go bua le Saulo gape ka Dafide mme Saulo o ne a galefa. O ile a bitsa Jonathane a re ke ngwana wa “lelata la setsuolodi” a bo a mmolelela gore o rata sera sa gagwe go gaisa lelapa la gaabo. Saulo o ne a raya Jonathane a re fa fela Dafide a sa ntse a tshela, Jonathane ga a kitla a nna kgosi. Mme o ne a bua jalo ka gore a batla gore Jonathane a tlhoe Dafide. Jonathane o ne a sa batle go utlwa sepe mme o ile a raya rraagwe a re: “Ke ka ntlha yang fa a tshwanetse go bolawa? O dirile eng?” Saulo o ile a galefa. Le fa a ne a tsofetse, o ne a sa ntse a na le maatla. O ile a konopa Jonathane ka lerumo mme a mo fosa. Jonathane o ile a tswa a utlwile botlhoko e bile a sa dumele se rraagwe a lekileng go se dira.—1 Samuele 20:24-34.
Jonathane o ne a se pelotshetlha
Mo letsatsing le le latelang, Jonathane o ile a ya kwa lefelong le Dafide a neng a iphitlhele kwa go lone. Jonathane o ile a hula motswi mme Dafide o ne a itse gore Saulo o sa ntse a batla go mmolaya. Go tswa foo, Jonathane o ile a bolelela motho yo o neng a tsamaya le ene gore a boele kwa motseng. Fa motho yoo a sena go tsamaya, Dafide o ne a tswa mo a iphitlhileng teng. Ba ile ba lela botlhoko fa ba kgaogana mme Jonathane o ne a itse gore ga a kitla a tlhola a bona tsala ya gagwe gape ka gonne go ne go tlile go nna thata gore ba kopane.—1 Samuele 20:35-42.
Se Jonathane a se dirileng se bontsha gore o ne a se pelotshetlha. Satane a ka bo a ne a itumetse tota fa Jonathane a ka bo a ile a tshwana le rraagwe yo o neng a rata maemo e bile a rata go tlotlomadiwa ke batho. Satane o a itse gore ka tlholego fela batho ba pelotshetlha mme o dirisa seo go leka go re kgaoganya le Modimo. O kgonne go raela Adame le Efa. (Genesise 3:1-6) Mme Jonathane o ile a mo palela. Satane o tshwanetse a bo a ne a selekegile tota! A le wena o tla tshwana le Jonathane? Re tshela le batho ba ba pelotshetlha. (2 Timotheo 3:1-5) E kete re ka tshwana le Jonathane mme re tile go nna pelotshetlha.
Dafide O ne A Rata Jonathane ka Pelo Yotlhe
Fa nako e ntse e ya, Saulo o ile a tlhoa Dafide le go feta. Seo se ile sa dira gore a dire dilo tse di se nang tlhaloganyo tse di jaaka go phutha masole a Iseraele go ya go batlana le monna yo o se nang molato. Mme go ne go se na sepe se Jonathane a neng a ka se dira. (1 Samuele 24:1, 2, 12-15; 26:20) A Jonathane o ile a tsamaya le bone? Ga go na gope mo Baebele e reng Jonathane o ile a thusa rraagwe mo dilong tse di maswe tse a neng a di dira. Jonathane o ne a rata Jehofa, a rata Dafide e bile a batla go dira se a neng a dumalane le Dafide ka sone.
Jonathane ga a ka a tlogela go rata Dafide. Fa nako e ntse e ya, o ile a kopana gape le Dafide kwa Horeshe. Horeshe e ne e le lefelo le le nang le dithaba mme go ka direga gore le ne le se kgakala thata le Heberone. Goreng Jonathane a ile a tsenya botshelo jwa gagwe mo kotsing gore a ye go kopana le Dafide? Baebele ya re o ne a batla go ya go kgothatsa Dafide gore a tshepe Jehofa. (1 Samuele 23:16) Jonathane o ile a kgothatsa Dafide jang?
Jonathane o ile a raya Dafide a re: “O se ka wa boifa; gonne seatla sa ga Saulo rre ga se kitla se go bona.” Goreng Jonathane a ne a bua mafoko ao? Ka gonne o ne a itse gore Jehofa ga nke a bua dilo a bo a sa di dire. Gape Jonathane o ile a raya Dafide a re: “O tla nna kgosi ya Iseraele.” Jonathane o ne a gopotsa Dafide mafoko a a ileng a buiwa ke moporofeti Samuele mme o ne a kgothaletsa Dafide gore a tshepe mafoko ao a ga Jehofa. Go tswa foo, Jonathane o ne a re: “Mme nna ke tla nna wa bobedi fa morago ga gago.” Jonathane o ne a le boikokobetso tota. Le fa a ne a feta Dafide ka dingwaga di le 30, o ne a se na bothata le gore Dafide e nne kgosi e bile o ne a ikemiseditse go mo thusa. Jonathane o ile a raya Dafide a re: “Le Saulo rre o itse seo.” (1 Samuele 23:17, 18) Saulo o ne a itse sentle gore a ka se kgone go bolaya monna yo Jehofa a mo tlhophileng go nna kgosi.
Gongwe Dafide o ne a tlhola a gopola mafoko a a kgothatsang a a ileng a buiwa ke tsala ya gagwe mo letsatsing leo. Leo e ne e le letsatsi labofelo ba bonana. Ka maswabi dilo ga di a tsamaya jaaka Jonathane a ne a akantse. Go diragetseng?
Jonathane o ne a tsamaya le rraagwe le masole a Iseraele go ya go lwa le Bafilisitia. Ga a ka a letla diphoso tsa ga rraagwe gore di mo kgoreletse go dira tiro ya ga Jehofa. Le fa Jonathane a ile a lwa ntwa eo ka pelo yotlhe, Bafilisitia ba ile ba fenya Baiseraele. Saulo o ile a nna bosula thata mo a ileng a ya go kopa thuso mo mothong yo o dirisanang le madimona. Mme Jehofa o ile a tlogela go segofatsa Saulo ka gore go ya ka Molao wa Modimo, motho yo o dirisanang le madimona o ne a tshwanetse go bolawa. Jonathane le bana ba babedi ba ga Saulo ba basimane ba ile ba bolawa mo ntweng eo. Saulo o ile a gobala mme a ipolaya.—1 Samuele 28:6-14; 31:2-6.
Jonathane o ne a raya Dafide a re: “O tla nna kgosi ya Iseraele, mme nna ke tla nna wa bobedi fa morago ga gago.”—1 Samuele 23:17
Dafide o ne a utlwile botlhoko fa a utlwa dikgang tseo. Le fa Saulo a ne a tlhola a mo tshedisa botlhoko, Dafide o ne a utlwile botlhoko fa a utlwa gore Saulo le ene o tlhokafetse. Seno se re ruta gore Dafide o ne a rata batho e bile a kgona go ba itshwarela. Dafide o ile a kwala pina a tlhalosa tsela e loso lwa ga Saulo le Jonathane le mo utlwisitseng botlhoko ka yone. Gongwe mafoko a a amang pelo mo pineng eo ke a a neng a a kwaletse tsala ya gagwe e kgolo a a reng: “Ke tshwenyegile thata ka ntlha ya gago Jonathane morwarre, o ne o itumedisa thata mo go nna. Lorato lwa gago mo go nna lo ne lo le logolo thata go feta lorato lo lo tswang mo basading.”—2 Samuele 1:26.
Dafide ga a ka a lebala se a neng a se tshepisitse Jonathane. O ile a ya go batla ngwana wa ga Jonathane yo o neng a golafetse e bong Mefiboshethe mme a mo tlhokomela. (2 Samuele 9:1-13) Dafide o ne a ithutile dilo tse dintsi mo go Jonathane. O ne a ithutile gore fa o le tsala le motho, ga o bue dilo o bo o sa di dire le gore fa go le thata, ga o tlogele tsala ya gago. Le rona re ka dira se se tshwanang. Re ka batla ditsala tse di tshwanang le Jonathane e bile le rona re ka nna jaaka Jonathane. Fa re thusa ditsala tsa rona gore di tshepe Jehofa, fa re reetsa Modimo go na le go reetsa batho le fa re se pelotshetlha, re tla kgona go tshwana le Jonathane e bile re tla etsa tumelo ya gagwe.
^ ser. 7 Lekgetlo la ntlha fa Baebele e bua ka Jonathane, e ne e le ka nako ya fa Saulo a simolola go nna kgosi. Ka nako eo, Jonathane e ne e le moeteledipele wa masole mme seo se raya gore o ne a na le dingwaga di le 20 go ya kwa godimo. (Dipalo 1:3; 1 Samuele 13:2) Saulo o nnile kgosi dingwaga di le 40. Seo se raya gore Jonathane o ne a na le dingwaga di ka nna 60 fa Saulo a tlhokafala mme Dafide ene di le 30. (1 Samuele 31:2; 2 Samuele 5:4) Ka jalo, Jonathane o ne a feta Dafide ka dingwaga di ka nna 30.


text:
Kobs
Leina la Mophato
Kobs
Leina la Matshamekwane
Drums, Croackers, Hardheads
Leina la Maranyane
Sciaenidae
Semeto
E ka nna 2 m, fa bontsi bo ka nna 70 cm.
Ponalo
Ke tlhapi e boleele ka mmele wa kgolokwe ya lee (oval fish). Mogatla wa mokwatla o na le matshwao a magolo a ‘V’ (deeply notched). Lateral line o bonala sentle mme gantsi e na le ditsubaba tse ditshweu. Tse dingwe tsa dibopiwa tse di na le dipara tsa di’barbels tse dinnye tse di bonalang. Gantsi e bonala ka mmala wa selefera kgootsa borokwa. Di’Kobs tse di senang matshwao kgotsa mekgabiso di na le phatsimo ya mmala wa merunu.
Dikitsiso
Lelapa la Sciaenidae le na le mephato e le 70 le dibopiwa dile 270 tse di farologaneng. Fa di thuma di dira modumo o kareng wa moropa ka mabogo a di thumang ka one. Ts edi mmotlana di na le mogatla wa ntlha wa mokwatla oo mogolo. Di rata go nna kwa tlase ga metsi mo mafelong a santa mme di ka bonwa mo mafelong a di estuaries. E namagadi e tshela mae mo metsing, mme ya monna e nonofatse mae ao ka peo ya yone (Pelagic spawners).
Dijo
E fepa ka ditlhapi tse dinnye le dibopiwa ts edi senang lerapo la mokwatla tse di nnang kwa tlase mo metsing (benthic invertebrates).
Anamiso
E bonwa mo metsing a mawatle a a didimetseng a mafelo a dipula le mogote le mo metsing a a se nang letswai mo lefatsheng.
Dibopiwa tsa Mophato wa Yone
Daga kob - Argyrosomus japonicus
Kob - Argyrosomus hololepidotus
Slender baardman - Umbrina ronchus


text:
281E rile Sabata a sena go feta, fa bosigo jwa letsatsi la ntlha la beke boo sa, Maria Magtalena le Maria yo mongwe ba ya go bona phupu. 2Ka tshoganyetso ga nna thoromo e kgolo ya lefatshe; gonne moengele wa Morena o ne a fologa kwa legodimong, a pitikolola lentswe, a nna mo go lone. 3Ponalo ya gagwe e ne e tshwana le logadima, seaparo sa gagwe se le sesweu jaaka semathana.
Dit. 1:10
4Badisa ba roromisiwa ke go mmoifa, ba be ba nna jaaka baswi.
5Moengele a raya basadi a re: “Lona se boifeng! Kana ke itse gore lo batla Jesu yo o neng a bapotswe. 6Ga a yo fa; gonne o tsogile, fela jaaka a buile. Tlaang lo bone felo fa o ne a letse teng.
16:21
17:23
20:19
Dit. 2:36
7Mme jaanong itlhaganeleng, lo bolelele barutwa ba gagwe lo re: ‘O tsogile mo baswing, o bile o lo etelela pele go ya kwa Galelea. Lo tla mmona teng.’ Ke foo, ke lo boleletse.”
8Ba akofa ba tloga fa phupung ka poifo le boitumelo jo bogolo, ba siana go itsise barutwa ba gagwe.
9Ka tshoganyetso Jesu a kgatlhana nabo a re: “Dumelang!” Ba tla ba tshwara dinao tsa gagwe, ba mo obamela. 10Jesu a ba raya a re: “Se boifeng! Yaang lo bolelele bana ba ga Rre lo re, ba ye kwa Galelea, ba tla mpona teng.”
11Ya re ba tsamaya, bangwe ba lekoko la badisa ba tsena mo motseng, ba bolelela baperesiti ba bagolo tsotlhe tse di dirafetseng. 12Jaanong bone ya re ba sena go phuthega le bagolo ba morafe, le go utlwana, ba naya batlhabani28:12 Go tewa ba ba neng ba disitse phupu. madi a mantsi 13ba re: “Buang lo re: ‘Barutwa ba gagwe ba tsile bosigo, ba mo utswa re robetse.’ 14Mme fa molaodi a ka utlwa, rona re tla mo kgona, re lo ntshe tshwenyegong.”
15Ba tsaya madi, ba bolela ka fa ba rutilweng ka teng. Mme polelo eo e tumile mo Bajuteng go fitlha letsatsing la kajeno.
16Barutwa ba ba 11 ba ya kwa Galelea kwa thabeng e Jesu o e ba kaetseng.
17Ya re ba mmona, ba mo obamela; mme ba bangwe ba belaela. 18Jesu a tla kwa go bone, a bua nabo a re: “Thata yotlhe ke e neilwe kwa legodimong le mo lefatsheng.
Baef. 1:20-22
19Ka moo he, yaang lo dire merafe yotlhe barutwa, lo ba kolobetse mo leineng la Rara le la Morwa le la Mowa o o Boitshepo,
20lo ba rute go tlhokomela tsotlhe tse ke di lo laetseng. Mme itseng, nna ke na le lona ka malatsi otlhe go ya bokhutlong jwa lefatshe.”


text: 32 Jaanong bomorwa Rubene+ le bomorwa Gada+ ba ne ba na le leruo le lentsi thata, mme ba ne ba bona gore lefatshe la Jasere+ le la Gileade e ne e le kgaolo e e siametseng leruo.2 Ka jalo, bomorwa Gada le bomorwa Rubene ba ne ba ya kwa go Moshe, moperesiti Eliasare le dikgosana tsa phuthego ba bo ba re:3 “Atarothe, Dibone, Jasere, Nimera, Heshebone,+ Eleale, Sebame, Nebo+ le Beone,+4 lefatshe le Jehofa a neng a le fenya fa pele ga phuthego ya Iseraele,+ ke lefatshe le le siametseng leruo mme rona batlhanka ba lona re na le leruo le lentsi.”+5 Ba ne ba tswelela ba re: “Fa e le gore lo a re amogela, mma re newe lefatshe leno gore re nne mo go lone. Lo se ka lwa dira gore re kgabaganye Joredane.”6 Foo Moshe o ne a raya bomorwa Gada le bomorwa Rubene a re: “A bomorwarraalona ba tla ya ntweng lona lo setse fano?7 Ke ka ntlha yang fa lo kgoba batho ba Iseraele marapo gore ba se ka ba kgabaganyetsa kwa lefatsheng le Jehofa a tla le ba nayang?8 Seo ke se borraalona ba neng ba se dira fa ke ne ke ba roma go tswa kwa Kadeshe-barenea gore ba ye go tlhola lefatshe.+9 E rile ba tlhatlogela kwa Mokgatšheng* wa Eshekole+ mme ba bona lefatshe leo, ba ne ba kgoba batho ba Iseraele marapo gore ba se ka ba tsena mo lefatsheng le Jehofa a neng a tla le ba naya.+10 Mo letsatsing leo, Jehofa o ne a galefa fela thata mo a neng a ikana a re:+11 ‘Banna ba ba neng ba tswa kwa Egepeto go simolola ka ba ba nang le dingwaga di le 20 go ya kwa godimo ga ba kitla ba bona lefatshe+ le ke neng ka le ikanela Aborahame, Isake le Jakobe,+ ka gonne ga ba a ntshala morago ka pelo yotlhe,12 kwantle ga ga Kalebe+ morwa Jefune wa Mokenise le Joshua+ morwa Nune, ka gonne bone ba setse Jehofa morago ka pelo yotlhe.’+13 Ka jalo, Jehofa o ne a galefela Baiseraele fela thata mme a dira gore ba kgarakgatshege mo nageng dingwaga di le 40,+ go fitlha kokomana yotlhe e e neng e dira bosula mo matlhong a ga Jehofa e fela.+14 Lona banna ke lona ba ba nang le boleo lo dira fela jaaka borraalona ba ne ba dira, lo oketsa bogale jwa ga Jehofa jo bo tukelang Iseraele.15 Fa lo tlogela go mo sala morago, ruri o tla ba tlogela gape mo nageng, mme lo tla dira gore batho bano botlhe ba fedisiwe.”16 Moragonyana ba ne ba mo atamela mme ba re: “Mma re agele leruo la rona masaka a maje fano le bana ba rona re ba agele metse fano.17 Mme re tla tswelela re ipaakanyeditse ntwa+ e bile re tla tsamaya fa pele ga Baiseraele go fitlha re ba isa kwa lefelong la bone, fa bana ba rona bone ba tla bo ba nna mo metseng e e sireletsegileng, ba sireletsegile mo bathong ba ba nnang mo lefatsheng leno.18 Ga re kitla re boela kwa matlong a rona go fitlha mongwe le mongwe wa Baiseraele a amogela karolo ya gagwe ya naga e le boswa.+19 Gonne ga re kitla re amogela boswa mmogo le bone ka kwa letlhakoreng le lengwe la Joredane le go ya pele, ka gonne re amogetse boswa jwa rona ka fa letlhakoreng le le ka fa botlhaba jwa Joredane.”+20 Moshe o ne a ba araba a re: “Fa e le gore lo tla dira jaana: Lo tla tsaya dibetsa fa pele ga ga Jehofa lo ipaakanyetsa ntwa;+21 mme fa e le gore mongwe le mongwe wa lona o tla tsaya dibetsa a bo a kgabaganya Joredane fa pele ga ga Jehofa fa a ntse a leleka baba ba gagwe fa pele ga gagwe+22 go fitlha lefatshe le fentswe fa pele ga ga Jehofa,+ morago ga moo, lo ka nna lwa boa+ mme lo tla bo lo se na molato fa pele ga ga Jehofa le Iseraele. Foo lefatshe leno e tla nna la lona fa pele ga ga Jehofa.+23 Mme gone fa lo sa dire seo, lo tla bo lo leofetse Jehofa. Mme lo itse gore boleo jwa lona bo tla lo tshwara.24 Ka jalo, lo ka nna lwa agela bana ba lona metse le matsomane a lona masaka,+ mme lo tshwanetse go dira se lo se solofeditseng.”25 Bomorwa Gada le bomorwa Rubene ba ne ba raya Moshe ba re: “Rona batlhanka ba gago, re tla dira fela jaaka morena wa rona a laela.26 Bana ba rona, basadi ba rona, leruo la rona le diruiwa tsa rona di tla nna kwa metseng ya Gileade,+27 mme rona batlhanka ba gago re tla kgabaganya, monna mongwe le mongwe a ipaakanyeditse tlhabano go ya go lwa fa pele ga ga Jehofa,+ fela jaaka morena wa rona a bua.”28 Ka jalo, Moshe o ne a naya moperesiti Eliasare, Joshua morwa Nune le ditlhogo tsa ditso tsa Iseraele tsa dikgotla tsa bone taelo.29 Moshe o ne a ba raya a re: “Fa bomorwa Gada le bomorwa Rubene ba kgabaganya Joredane le lona, monna mongwe le mongwe a ipaakanyeditse tlhabano fa pele ga ga Jehofa, mme lefatshe le bo le fenngwa fa pele ga lona, foo lo ba neye lefatshe la Gileade gore e nne la bone.+30 Mme fa ba sa tseye dibetsa ba bo ba kgabaganya le lona, foo ba tla nna le lona mo lefatsheng la Kanana.”31 Bomorwa Gada le bomorwa Rubene ba ne ba araba ba re: “Se Jehofa a se buileng le rona batlhanka ba gago, ke sone se re tla se dirang.32 Re tla tsaya dibetsa re bo re kgabaganya fa pele ga ga Jehofa re ya kwa lefatsheng la Kanana,+ mme gone karolo e re tla e ruang e le boswa e tla nna ka fa letlhakoreng leno la Joredane.”33 Ka jalo, Moshe o ne a naya bomorwa Gada, bomorwa Rubene+ le halofo ya lotso lwa ga Manase+ morwa Josefa bogosi jwa ga Sihone+ kgosi ya Baamore le bogosi jwa ga Oge+ kgosi ya kwa Bashana, lefatshe la metse ya bone mo dikarolong tseo tsa naga le metse ya naga e e di dikologileng.34 Mme bomorwa Gada ba ne ba aga* Dibone,+ Atarothe,+ Aroere,+35 Aterothe-shofane, Jasere,+ Jogebeha,+36 Bethe-nimera+ le Bethe-harana,+ e leng metse e e sireletsegileng ba bo ba agela matsomane a bone masaka a maje.37 Mme bomorwa Rubene ba ne ba aga Heshebone,+ Eleale,+ Kiriathaima,+38 Nebo+ le Baale-meone+ (maina a yone a ne a fetolwa) le Sibema; mme ba ne ba simolola go bitsa metse e ba neng ba e agile sesha ka maina a mangwe.39 Bomorwa Makire+ morwa Manase ba ne ba ya go tlhasela Gileade mme ba e gapa ba bo ba leleka Baamore ba ba neng ba nna mo go yone.40 Ka jalo, Moshe o ne a naya Makire morwa Manase Gileade, mme o ne a simolola go nna mo go yone.+41 Mme Jaire morwa Manase o ne a ya go lwa le bone mme a gapa metsana ya bone ya ditente, mme a simolola go e bitsa Hafotha-jaire.*+42 Mme Noba o ne a ya go tlhasela Kenathe a bo a e gapa le metsana ya yone e e e dikologileng, mme o ne a simolola go e bitsa ka leina la gagwe e bong Noba.


text:
Leina la Modimo ke Mang?
Fa o batla go itse motho, selo sa ntlha se o se dirang ke go mmotsa gore leina la gagwe ke mang. Fa o ne o ka botsa Modimo potso eo, o akanya gore o ne a tla reng?
“Ke nna Jehofa. Ke lone leina la me.”—Isaia 42:8.
A ke la ntlha o utlwa leina leno? Go ka direga ka gonne baranodi ba le bantsi ba Baebele ba dirisa leina la Modimo ka sewelo. Gantsi ba dirisa “MORENA” mo boemong jwa lone. Mme leina la Modimo le tlhaga makgetlo a ka nna 7 000 mo mekwalong ya ntlhantlha e Baebele e ranoletsweng mo go yone. Leina leo ka Sehebera le emelwa ke ditlhaka YHWH kgotsa JHVH mme ka sekgoa le ntse le bidiwa “Jehovah.”
Leina la Modimo le tlhaga mo mekwalong ya Baebele ya Sehebera le mo Dibaebeleng tse dingwe
GORENG RE TLHOKA GO ITSE LEINA LENO?
Modimo o tsaya leina la gagwe le le botlhokwa thata. Modimo ke ene a itlhophetseng leina leno, ga a le newa ke ope. Jehofa o ne a re: “Leno ke leina la me ka bosakhutleng, mme seno ke segopotso sa me go tswa kokomaneng go ya kokomaneng.” (Ekesodo 3:15) Mo Baebeleng, leina la Modimo le tlhaga makgetlo a mantsi go gaisa direto tse a bidiwang ka tsone tse di jaaka Mothatayotlhe, Rre, Morena kgotsa Modimo e bile le tlhaga thata go gaisa leina Aborahame, Moshe, Dafide kgotsa Jesu. Sentlentle Modimo ke ene a batlang gore batho ba itse leina la gagwe. Baebele ya re: “Gore batho ba tle ba itse gore wena, yo leina la gago e leng Jehofa, wena o le esi o Mogodimodimo yo o okametseng lefatshe lotlhe.”—Pesalema 83:18.
Jesu o tsaya leina la Modimo le le botlhokwa. Mo thapelong ya Morena, Jesu o ile a ruta balatedi ba gagwe gore ba kope Modimo ba re: “A leina la gago le itshepisiwe.” (Mathaio 6:9) Jesu le ene o ile a rapela Modimo a re: “Rara, galaletsa leina la gago.” (Johane 12:28) Mo botshelong jotlhe jwa gagwe, Jesu o ne a galaletsa leina la Modimo, ke ka moo a ileng a rapela a re: “Ke ba itsisitse leina la gago e bile ke tla dira gore le itsiwe.”—Johane 17:26.
Batho ba ba itseng Modimo ba tsaya leina la gagwe le le botlhokwa. Batho ba Modimo ba nako e e fetileng ba ne ba itse gore leina la Modimo ke lone le neng le ka dira gore ba sirelediwe le go bolokiwa. “Leina la ga Jehofa ke tora e e nonofileng. Mosiami o sianela mo go yone mme o a sirelediwa.” (Diane 18:10) “Mongwe le mongwe yo o bitsang leina la ga Jehofa o tla falola.” (Joele 2:32) Baebele ya re batho ba ba direlang Modimo ba ne ba tla bonala. “Gonne ditšhaba tsotlhe, di tla tsamaya sengwe le sengwe mo leineng la modimo wa sone; mme fa e le rona, re tla tsamaya mo leineng la ga Jehofa Modimo wa rona ka bosakhutleng, le ka bosaengkae.”—Mika 4:5; Ditiro 15:14.
LEINA LA MODIMO LE KAYANG?
Modimo ke ene fela a bidiwang ka leina leno. Baitse ba le bantsi ba re leina Jehofa le kaya “O Dira Gore Go Diragale.” Jehofa Modimo o ile a bolelela Moshe gore leina la gagwe le kayang fa a ne mo raya a re: “Ke Tla Nna se ke Tla Nnang Sone.” (Ekesodo 3:14) Leina la Modimo ga le bontshe fela gore ke ene a bopileng dilo tsotlhe, gape le re bontsha gore o kgona go dirisa dilo tse a di bopileng go diragatsa boikaelelo jwa gagwe. Direto tse Modimo a bidiwang ka tsone di tlhalosa maemo a gagwe, taolo le maatla a a nang le one, mme leina la gagwe e bong Jehofa ke lone fela le emelang se a leng sone le se a kgonang go nna sone.
Leina la Modimo le re bontsha gore o a re kgathalela. Leina la Modimo le bontsha gore o tla tswelela a rata dilo tse a di bopileng, go akaretsa le batho. Mo godimo ga moo, ntlha ya go bo Modimo a re boleletse leina la gagwe, e bontsha gore o batla re le itse. Tota e bile ke ene a re boleletseng leina la gagwe le pele re akanya go le mmotsa. Go bonala sentle fela gore Modimo ga a batle gore re akanye gore o kgakala le rona, go na le moo, o batla gore re atamalane le ene.—Pesalema 73:28.
Go dirisa leina la Modimo go bontsha gore re a mo kgatlhegela. A re re ka sekai o bolelela motho yo o batlang go nna tsala le ene gore leina la gago ke mang. O ne o tla ikutlwa jang fa motho yoo a sa batle go go bitsa ka leina la gago? Fa nako e ntse e ya o ka feleletsa o ipotsa gore a mme motho yoo o batla go nna tsala ya gago. Modimo le ene o ikutlwa jalo. Jehofa o re boleletse leina la gagwe e bile o batla gore re le dirise. Fa re le dirisa, re mmontsha gore re batla go nna ditsala tsa gagwe. Tota e bile o etse tlhoko batho ba ba “akanyang ka leina la gagwe.”—Malaki 3:16.
Selo sa ntlha se re tshwanetseng go se dira fa re batla go itse Modimo, ke go itse leina la gagwe. Mme ga go felele foo. Gape re tlhoka go itse botho jwa gagwe le gore ke Modimo yo o ntseng jang.
LEINA LA MODIMO KE MANG? Leina la Modimo ke Jehofa. Leina leno le bontsha gore ke ene fela a kgonang go dira sengwe le sengwe se a batlang go se dira


text:
31Baratwi, lokwalo loo e setse e le lwa bobedi lo ke lo lo kwalelang, ke ntse ke tsosa maikutlo a a phepa a lona ka kgakololo
2gore lo gakologelwe mafoko a a sa leng a buiwa pele ke baporofeti ba ba boitshepo, le taolo ya Morena le Mopholosi, e lo e neetsweng ke baapostolo ba lona. 3Itseng pele gore mo malatsing a bofelo go tla tla basotli ba ba tsamayang ka fa dikeletsong tsa bone, ba sotla
4ba re: “E kae, polelelopele ya go tla ga gagwe? Kana e sa le borara ba robala, dilo tsotlhe di sa ntse di ntse fela jaaka mo tshimologong ya tlholego.”
Hes. 12:22
Math. 24:48
5Gonne ba itebaditse ka bomo gore magodimo a sa le a nna teng bogologolo, le gore lefatshe le le tswang mo metsing le ka thata ya metsi le dirilwe ka Lefoko la Modimo.
Gen. 1:2,6,9
Pes. 24:2
6Ke ona a lefatshe la sebaka sele le senyegileng ka ona, e bong ka morwalela.
Gen. 7:21
7Mme magodimo a gompieno le lefatshe di boloketswe molelo ka Lefoko la ona, di beelwa letsatsi la katlholo le tshenyego ya batho ba ba ikepileng.
8Baratwa, lo se ka lwa lebala selo se le sengwe sa go re: Mo Moreneng letsatsi le le lengwe le tshwana le sekete sa dinyaga, le sekete sa dinyaga se tshwana le letsatsi le le lengwe.
9Morena ga a diegise polelelopele, jaaka bangwe ba kaya e le tiego; mme o pelotelele le lona, ka a sa rate gore bangwe ba latlhege, mme o rata gore botlhe ba sokologe.
1 Tim. 2:4
10Mme letsatsi la Morena le tla tla jaaka legodu bosigo, magodimo a tla fela ka lone ka modumo o mogolo; dilo tse lefatshe le bopilweng ka tsona di tla tuka, di nyelela; lefatshe le ditiro tse di mo go lone di tla šwa. 11E re ka tsotlhe tseo di tla nyelela jalo, lo tshwanetse lwa nna batho ba tsamao e e boitshepo, ba poifo-Modimo bogolo jang ne, 12lo lebeletse, lo bile lo rata go akofisa go tla ga letsatsi la Modimo le magodimo a tla šwang ka lone, a nyelela; tse lefatshe le bopilweng ka tsona di tla tuka, di gakologa ka mogote! 13Mme re lebeletse magodimo a mašwa le lefatshe le lešwa ka fa tsholofetsong ya ona, mo tshiamo e agileng teng.
66:22
Tshen. 21:1,27
14Ka ntlha ya moo, baratwa, a e re lo lebeletse dilo tseo, lo tlhoafale gore lo fitlhelwe fa pele ga one lo se na maswe, le fa e le molato, mme lo le mo kagisong.
15Mme bopelotelele jwa Morena lo bo kaye e le pholoso, jaaka le ene Paulo, mokaulengwe yo o rategang wa rona a lo kwaletse ka fa botlhaleng jo a bo neilweng.
16Go ntse jalo mo dikwalong tsotlhe tsa gagwe, fa a bua ka ga dilo tse; mo go tsona go na le dilo tse di thata go tlhaloganngwa, tse batho ba ba sa rutegang le ba ba bokoa ba di sokamisang, jaaka ba dira le ka dikwalo tse dingwe, ba itsisetsa tshenyego.
17Jaanong lona, baratwi, e re ka lo itse dilo tse pele, itiseng gore lo se ka lwa faposiwa ke timelo ya baikepi, lwa wa mo tlhomamong ya lona.
18Mme golang mo bopelotlhomoging le mo kitsong ya Morena wa rona Jesu Keresete Morepholosi. A kgalalelo e nne ya gagwe jaanong le go ya letsatsing la bosakhutleng!


text:
A go Goga go Phoso?
Karabo ya Baebele
Baebele ga e bue sepe ka go goga. * Mme go na le ditemana tse di bontshang gore go goga go phoso ka gonne di tlhalosa gore Modimo ga a batle gore re leswafatse mebele ya rona ka tsele epe fela.
Go tlotla botshelo. “Modimo . . . o naya batho botlhe botshelo le mohemo.” (Ditiro 17:24, 25) Modimo ke ene a re neileng botshelo, ka jalo, re tshwanetse go tila dilo tse di tla dirang gore re swe ka bonako, tse di jaaka go goga. Motsoko o bolaya batho ba le bantsi ngwaga le ngwaga.
Go rata baagelani. “O rate moagelani wa gago jaaka o ithata.” (Mathaio 22:39) Go goga fa pele ga batho ga go bontshe gore o a ba rata. Fa o nna le motho yo o gogang, le wena o feleletsa o hema mosi oo o bo o tsenwa ke malwetse a a tsenang batho ba ba gogang motsoko.
Re tshwanetse go nna boitshepo. “Lo ise mebele ya lona setlhabelo se se tshelang, se se boitshepo, se se amogelesegang mo Modimong.” (Baroma 12:1) “A re intlafatseng leswe lengwe le lengwe la nama le moya, re itekanedisa boitshepo mo go boifeng Modimo.” (2 Bakorintha 7:1) Go goga go dira gore motho a se ka a nna boitshepo kgotsa go nna phepa mo matlhong a Modimo ka gonne motho yoo o tla bo a tsenya botlhole mo mmeleng wa gagwe ka boomo.
A Baebele ya re go phoso go dirisa matekwane kgotsa diritibatsi tse dingwe?
Ga go na gope mo Baebele e buang gone ka matekwane kgotsa go dirisa maina a diritibatsi dingwe. Mme gone e kgatlhanong le go dirisa dilo tse di ka re dirang makgoba a tsone. Gape go na le ditemana tse dingwe tse di ka re thusang mo ntlheng eno:
Re tlhoka go laola megopolo ya rona. “O rate Jehofa Modimo wa gago . . . ka mogopolo otlhe wa gago.” (Mathaio 22:37, 38) “Nnang lo thantse ka botlalo mo ditlhaloganyong.” (1 Petere 1:13) Motho yo o dirisang diritibatsi ka tsela e e sa siamang kgotsa yo o tshwakgotsweng ke tsone ga a kgone go dirisa tlhaloganyo sentle e bile ga a akanye sentle. Go na le gore ba nne ba akantse ka dilo tse di siameng, ba tlhola ba akantse fela ka diritibatsi.—Bafilipi 4:8.
Go ikobela melao. “Ba nne kutlo mo dipusong le mo balaoding.” (Tito 3:1) Melao ya dinaga tse dingwe ga e letle batho gore ba dirise diritibatsi tse di rileng. Modimo o lebeletse gore re ikobele melao ya dinaga tsa rona.—Baroma 13:1.
^ ser. 1 Go goga go kaya go gopa mosi wa motsoko kgotsa wa sakarete. Mme melao ya Baebele e re tlileng go bua ka yone e akaretsa le go ja motsoko kgotsa seneife, go dirisa disakarete tsa eleketeroniki tse di nang le nikotine le didirisiwa tse dingwe tsa go goga.


text:
KGAOLO YA BOROBEDI
O ne A Itshoka Le fa A Lebane le Maemo a a Kgobang Marapo
1. Ke eng fa batho ba Shilo ba ne ba utlwile botlhoko e bile ba hutsafetse?
SAMUELE o ne a kgona go utlwa kutlobotlhoko e e wetseng Shilo. Go ne go bonala motse otlhe o le mo khutsafalong. Ke basadi le bana ba le kae ba ba neng ba lelela borraabone, banna ba bone, bomorwaabone le bokgaitsadiabone ba ba neng ba se kitla ba boela gae? Se re se itseng fela ke gore Bafilisitia ba ne ba fentse Baiseraele botlhoko mme ba bolaya masole a le 30 000, le gore masole a mangwe a Baiseraele a le 4 000 a ne a sa tswa go bolawa mo ntweng e nngwe.—1 Sam. 4:1, 2, 10.
2, 3. Ke ditiragalo dife tsa masetlapelo tse di latelanang tse di neng tsa dira gore Shilo e tlhabise ditlhong e bo e latlhegelwe ke kgalalelo ya yone?
2 Mme eo e ne e le nngwe ya ditiragalo tsa masetlapelo tse di neng tsa latelana. Barwa ba babedi ba ba bosula ba Moperesiti yo Mogolo e bong Eli, Hofeni le Finease, ba ne ba dule mo Shilo ba tshotse letlole le le boitshepo la kgolagano. Letlole leno la botlhokwa le ne le tshwantshetsa go nna gone ga Modimo mme gantsi le ne le nna mo karolong e e boitshepo ya motlaagana—tempele e e keteng mogope. Ka jalo, batho ba ne ba ya ntweng ba tshotse Letlole, ka boeleele ba akanya gore le ne le tla nna jaaka pheko e e neng e tla dira gore ba fenye. Le fa go ntse jalo, Bafilisitia ba ne ba gapa Letlole mme ba bolaya Hofeni le Finease.—1 Sam. 4:3-11.
3 Motlaagana wa kwa Shilo o ne o sa bolo go tlotlomadiwa ka gonne ka makgolokgolo a dingwaga Letlole le ne le nna mo go one. Jaanong le ne le sa tlhole le le teng. Fa Eli wa dingwaga tse 98 a utlwa dikgang tseo, o ne a wa mo setulong mme a swa. Ngwetsi ya gagwe, e monna wa yone a neng a swa mo go lone letsatsi leo, le yone e ne ya swa fa e belega. Pele ga ngwetsi eno e swa, e ne ya re: “Kgalalelo e dule mo Iseraele e ile botshwarwa.” Ruri dilo di ne di fetogile mo Shilo.—1 Sam. 4:12-22.
4. Re tlile go tlotla ka eng mo kgaolong eno?
4 Samuele o ne a tla itshokela jang maemo ano a a kgobang marapo? A tumelo ya gagwe e ne e tla nna e nonofile gore a kgone go thusa batho ba Jehofa a neng a sa tlhole a ba sireletsa le go ba amogela? Ka dinako dingwe le rona re ka lebana le mathata le dilo tse di kgobang marapo tse di lekang tumelo ya rona, ka jalo a re boneng gore re ka ithuta eng mo go Samuele.
O ne A “Diragatsa Tshiamo”
5, 6. Pego eno ya Baebele e bua thata ka eng mo lobakeng lwa dingwaga di le 20, mme Samuele o ne a ntse a dira eng mo nakong eo?
5 Go tloga fano Baebele ga e tlhole e bua ka Samuele mme e bua ka Letlole le le boitshepo e bile e tlhalosa kafa Bafilisitia ba ileng ba boga ka teng ka gonne ba le tsere, mo ba ileng ba patelesega go le busa. Fa e simolola go bua ka Samuele gape, go ne go setse go fetile dingwaga di ka nna 20. (1 Sam. 7:2) O ne a dira eng mo dingwageng tseo? Baebele e re naya karabo.
6 Re utlwa gore pele lobaka lono lo simologa, “lefoko la ga Samuele [le ne] la tswelela go tla mo Iseraele yotlhe.” (1 Sam. 4:1) Pego eno e tlhalosa gore morago ga lobaka loo, Samuele o ne a nna a etela metse e meraro ya Iseraele gangwe mo ngwageng, a rarabolola dikgotlhang le go araba dipotso. Go tswa foo o ne a boela kwa motseng wa gaabo wa Rama. (1 Sam. 7:15-17) Go bonala sentle gore Samuele o ne a nna a tshwaregile, mme mo lobakeng loo lwa dingwaga tse 20, o ne a na le mo gontsi go go dira.
Le fa gone pego ya Baebele e sa bue sepe ka Samuele mo lobakeng lwa dingwaga di ka nna 20, re ka tlhomamisega gore o ne a tswelela a direla Jehofa
7, 8. (a) Ke molaetsa ofe o Samuele a neng a o bolelela batho morago ga go dira ka natla dingwaga di le masome a mabedi? (b) Batho ba ne ba itshwara jang ka se Samuele a neng a ba tlhomamisetsa sone?
7 Boitsholo jo bo sa siamang le ditiro tse di bosula tsa bomorwa Eli di ne di koafaditse tumelo ya batho. Go bonala seo se ile sa dira gore bontsi jwa batho ba simolole go obamela medingwana. Le fa go ntse jalo, morago ga go dira ka natla dingwaga di le 20, Samuele o ne a naya batho molaetsa ono: “Fa e le gore lo boela kwa go Jehofa ka pelo ya lona yotlhe, tlosang medimo e sele mo gare ga lona le ditshwantsho tsa ga Ashethorethe, mme lo kaele pelo ya lona ka tlhomamo kwa go Jehofa lo bo lo direle ene a le esi, mme o tla lo golola mo seatleng sa Bafilisitia.”—1 Sam. 7:3.
8 ‘Seatla sa Bafilisitia’ se ne se gatelela batho. E re ka masole a Baiseraele a ne a ripitlilwe, Bafilisitia ba ne ba akanya gore ba ka gatelela batho ba Modimo ba sa kgorelediwe ke sepe. Mme Samuele o ne a tlhomamisetsa batho gore dilo di ne di tla fetoga fa fela ba ne ba ka boela kwa go Jehofa. A ba ne ba iketleeleditse go dira jalo? Samuele o ne a itumela fa ba tlogela go obamela medingwana mme ba “simolola go direla Jehofa a le esi.” Samuele o ne a laela gore batho ba phuthegele kwa Misepa, motse o o mo nageng e e dithaba kwa bokone jwa Jerusalema. Batho ba ne ba phuthega, ba itima dijo mme ba ikwatlhaela maleo a bone a mantsi a go obamela medingwana.—Bala 1 Samuele 7:4-6.
Bafilisitia ba ne ba akanya gore go phuthega ga batho ba ga Jehofa ba ba ikwatlhaileng go ne go tla ba naya tshono ya go ba bogisa
9. Bafilisitia ba ne ba bona tshono ya go dira eng, mme batho ba Modimo ba ne ba tsibogela jang kotsi eo?
9 Le fa go ntse jalo, Bafilisitia ba ne ba utlwela ka kokoano eno e kgolo mme ba tsaya seo e le tshono ya go tlhasela. Ba ne ba romela masole a bone kwa Misepa gore a nyeletse baobamedi bao ba ga Jehofa. Baiseraele ba ne ba utlwela ka kotsi e e tlang. E re ka ba ne ba tshogile, ba ne ba kopa Samuele gore a ba rapelele. O ne a dira jalo, a bo a ntsha le setlhabelo. Ka nako eo ya kokoano e e boitshepo, masole a Bafilisitia a ne a tlhasela Misepa. Jehofa o ne a araba thapelo ya ga Samuele. Tota e bile, Jehofa o ne a dira gore go utlwale modumo wa tšhakgalo. O ne a “dira gore maru a dume ka modumo o o kwa godimo mo letsatsing leo kgatlhanong le Bafilisitia.”—1 Sam. 7:7-10.
10, 11. (a) Ke eng fa go ka tswa go ne go na le sengwe se se sa tlwaelegang ka tumo ya maru e Jehofa a neng a e tlisetsa masole a Bafilisitia? (b) Ntwa e e neng ya simologa kwa Misepa e ne ya felela jang?
10 A jaanong re tshwanetse go akanya gore Bafilisitia bao ba ne ba tshwana le bana ba ba boi, ba ba iphitlhang ka bommaabone fa ba utlwa modumo wa dikgadima? Nnyaa, banna bano e ne e sa bolo go nna masole mme ba ne ba nonofile. Ka jalo, tumo eno ya maru e tshwanetse ya bo e ne e le modumo o ba iseng ba tsamaye ba o utlwe. A ba ka tswa ba ne ba tshosiwa ke tsela e “modumo [ono] o o kwa godimo” o neng o utlwala ka yone? A maru a ka tswa a ne a duma loapi lo apogile kgotsa go utlwala modumo o mogolo o o tswang mo dithabeng? Ga re itse gore go ne go direga eng, mme gone modumo oo o ile wa tshosa Bafilisitia bao fela thata. Fa ba ntse ba tlhakane tlhogo jalo, dilo di ne tsa fetoga ka ponyo ya leitlho mme ya nna bone ba tlhaselwang. Banna ba Baiseraele ba ne ba tswa mo Misepa, ba ba thologela mme ba ba fenya, go tswa foo ba ba lelekisa sekgala sa dikilometara di le dintsi go ya kwa lefelong le le kwa borwabophirima jwa Jerusalema.—1 Sam. 7:11.
11 Ntwa eo e ne ya tlisetsa batho ba Modimo phetogo e kgolo. Bafilisitia ga ba a ka ba tlhola ba tlhasela batho ba Modimo fa Samuele e ntse e le moatlhodi. Mme batho ba Modimo ba ne ba boa ba tsaya metse ya bone e Bafilisitia ba neng ba e gapile.—1 Sam. 7:13, 14.
12. Go kaya eng fa go twe Samuele o ne a “diragatsa tshiamo,” mme ke dinonofo dife tse di mo thusitseng go nna a tlhagafetse?
12 Makgolokgolo a dingwaga moragonyana, moaposetoloi Paulo o ne a umaka Samuele e le mongwe wa baatlhodi le baporofeti ba ba ikanyegang ba ba neng ba “diragatsa tshiamo.” (Baheb. 11:32, 33) Tota Samuele o ne a thusa gore go dirwe se se molemo le se se siameng mo matlhong a Modimo. O ne a nna a tlhagafetse ka gonne a ne a leta Jehofa ka bopelotelele, a dira tiro ya gagwe ka boikanyegi le fa a ne a lebane le maemo a a kgobang marapo. Gape o ne a bontsha gore o na le kanaanelo. Morago ga phenyo ya kwa Misepa, Samuele o ne a tlhoma sefikantswe go nna segopotso sa kafa Jehofa a thusitseng batho ba gagwe ka gone.—1 Sam. 7:12.
13. (a) Ke dinonofo dife tse re tlhokang go nna le tsone fa re batla go etsa Samuele? (b) O akanya gore ke leng re tshwanetseng go lwela go nna le dinonofo tse di tshwanang le tsa ga Samuele?
13 A le wena o batla go “diragatsa tshiamo”? Fa go le jalo, go ka nna molemo gore o ithute go nna pelotelele, go nna boikokobetso le go nna le kanaanelo fela jaaka Samuele. (Bala 1 Petere 5:6.) Ke mang mo go rona yo o sa tlhokeng dinonofo tseno? Go molemo go bo Samuele a ile a nna le dinonofo tseo le go di bontsha fa a sa ntse a le mosha, ka gonne o ne a lebana le maemo a a kgobang marapo tota fa a setse a godile.
“Bomorwao Ga ba A Tsamaya mo Ditseleng Tsa Gago”
14, 15. (a) Ke eng se se ileng sa swabisa Samuele thata fa ‘a setse a tsofetse’? (b) A Samuele e ne e le rre yo o leseletsang dilo jaaka Eli? Tlhalosa.
14 Fa pego ya Baebele e bua gape ka Samuele, o ne a “setse a tsofetse.” Ka nako eo Samuele o ne a na le barwa ba babedi ba ba neng ba setse ba godile e bong Joele le Abija, mme o ne a ba naya boikarabelo jwa go mo thusa mo tirong ya go atlhola. Le fa go ntse jalo, ba ne ba mo swabisa. Le mororo Samuele a ne a ikanyega e bile a siame, bomorwawe ba ne ba dirisa maemo a bone go itsholegela molemo, ba sokamisa katlholo e bile ba amogela pipamolomo.—1 Sam. 8:1-3.
15 Letsatsi lengwe, banna ba bagolwane ba Iseraele ba ne ba ya kwa moporofeting yono yo o godileng ba ya go ngongorega. Ba ne ba re: “Bomorwao ga ba a tsamaya mo ditseleng tsa gago.” (1 Sam. 8:4, 5) A Samuele o ne a itse ka bothata jono? Pego eo ga e tlhalose. Mme gone, Samuele e ne e le rre yo o molemo, o ne a sa leseletse dilo jaaka Eli. Jehofa o ne a kgalema Eli le go mo otlhaela go bo a sa kgalemela bomorwawe fa ba dira bosula le go bo a ile a ba tlotla go feta Modimo. (1 Sam. 2:27-29) Jehofa ga a ka a fitlhela Samuele a dira se se tshwanang.
16. Batsadi ba ikutlwa jang fa bana ba bone ba tsuologa, mme ba ka bona jang kgomotso le kaelo mo sekaong sa ga Samuele?
16 Pego eno ga e tlhalose gore Samuele o ne a tlhabiwa ke ditlhong, a tlhobaela kgotsa a tshwenyega go le kana kang fa a sena go utlwa ka boitsholo jo bo bosula jwa bomorwawe. Le fa go ntse jalo, batsadi ba le bantsi ba tshwanetse ba bo ba tlhaloganya gore o ne a ikutlwa jang. Mo metlheng eno e e bosula, go tlwaelegile thata gore bana ba tsuologele taolo le kotlhao ya batsadi ba bone. (Bala 2 Timotheo 3:1-5.) Batsadi ba ba mo kutlobotlhokong e e ntseng jalo ba ka bona kgomotso le kaelo mo sekaong sa ga Samuele. Ga a ka a letla go tlhoka tumelo ga bomorwawe go fetola tsela e a neng a tshela ka yone. Se lebale, le fa batsadi ba sa kgona go fitlhelela dipelo tsa bana ba bone tse di kgwaraletseng ka mafoko le ka go ba otlhaya, ba sa ntse ba ka di fitlhelela ka sekao sa bone se se molemo. Mme batsadi ba ka kgona go tswelela ba itumedisa Rraabone yo o kwa legodimong e bong Jehofa Modimo—fela jaaka Samuele a ne a dira.
“A ko O re Tlhomele Kgosi”
17. Banna ba bagolwane ba Iseraele ba ne ba pateletsa Samuele go dira eng, mme o ne a itshwara jang?
17 Bomorwa Samuele ba ne ba sa lemoge gore bopelotshetlha le bogagapa jwa bone bo tla felela ka eng. Banna ba bagolwane ba Iseraele ba ne ba raya Samuele ba re: “Jaanong a ko o re tlhomele kgosi gore e re atlhole jaaka ditšhaba tsotlhe.” A mafoko ao a ne a dira gore Samuele a ikutlwe e kete ga a tlhole a batliwa? Aitsane, go ne go setse go fetile dingwaga di le dintsi Jehofa a mo dirisa e le moatlhodi. Jaanong ba ne ba sa tlhole ba batla go atlholwa ke moporofeti yo o nyatsegang jaaka Samuele, mme ba ne ba batla go atlholwa ke kgosi. Ditšhaba tse di ba dikologileng di ne di na le dikgosi, mme Baiseraele le bone ba ne ba batla kgosi! Samuele o ne a itshwara jang? Re bala jaana: “Selo seno se ne se le bosula mo matlhong a ga Samuele.”—1 Sam. 8:5, 6.
18. Jehofa o ile a gomotsa Samuele jang, mme gone o ile a senola jang boleo jo bo masisi jwa Iseraele?
18 Ela tlhoko kafa Jehofa a ileng a araba ka gone fa Samuele a mo rapela ka kgang eno: “Reetsa lentswe la batho malebana le sotlhe se ba se go rayang; gonne ga ba a gana wena, mme ba ganne nna gore ke se ka ka nna kgosi ya bone.” Mafoko ao a ne a gomotsa Samuele, mme ruri batho bao ba ne ba tlhapaditse Modimo Mothatayotlhe! Jehofa o ne a bolelela moporofeti wa gagwe gore a tlhagise Baiseraele ka ditlamorago tse di botlhoko tse ba neng ba tla lebana le tsone fa ba nna le kgosi ya motho. Fa Samuele a dira jaaka a laetswe, ba ne ba tatalala ba re: “Nnyaa, mme re tla okamelwa ke kgosi.” E re ka Samuele a ne a ikobela Modimo wa gagwe ka metlha, o ne a ya go tlotsa kgosi e Jehofa a neng a e tlhophile.—1 Sam. 8:7-19.
19, 20. (a) Ke ka ditsela dife Samuele a ileng a ikobela taelo ya ga Jehofa ya go tlotsa Saulo gore a nne kgosi ya Iserale? (b) Samuele o ile a tswelela jang a thusa batho ba Modimo?
19 Mme gone Samuele o ne a dira seo jang? A o ne a dira ka go ikgolola fela? A o ne a itetla go kgobiwa marapo le go kgopisiwa ke maemo ao a a bosula? Batho ba le bantsi ba ka dira seo fa ba lebane le maemo ao, mme Samuele ga a ka a dira jalo. O ne a tlotsa Saulo mme a amogela gore monna yono e ne e le ene yo Jehofa a mo tlhophileng. A mo atla go bontsha gore o a mo amogela le go mo ikobela gonne e le kgosi e ntšha. Mme o ne a raya batho a re: “A lo bone ene yo Jehofa a mo tlhophileng, gore ga go na ope yo o tshwanang le ene mo bathong botlhe?”—1 Sam. 10:1, 24.
20 Samuele ga a ka a tlhoma mogopolo mo diphosong tsa monna yo Jehofa a mo tlhophileng, go na le moo o ne a o tlhoma mo dilong tse di molemo tse a di dirang. Mme o ne a nna a akantse ka go ikanyega ga gagwe mo Modimong, go na le go batla go amogelwa ke batho ba ba fetofetogang. (1 Sam. 12:1-4) Gape o ne a dira tiro ya gagwe ka boikanyegi, a gakolola batho ba Modimo ka dilo tse di ka koafatsang tumelo ya bone, e bile a ba kgothaletsa go nna ba ikanyega mo go Jehofa. Kgakololo ya gagwe e ne ya fitlhelela dipelo tsa bone, mme ba kopa Samuele gore a ba rapelele. O ne a ba araba ka tsela e e molemo a re: “Go ka se direge gore ke leofele Jehofa ka go kgaotsa go lo rapelela; mme ke tla lo laya ka tsela e e molemo le e e siameng.”—1 Sam. 12:21-24.
Sekao sa ga Samuele se re gopotsa gore le ka motlha re se ka ra itetla go nna lefufa kgotsa go galefa
21. Sekao sa ga Samuele se ka go thusa jang fa go ka direga gore o ikutlwe o kgobegile marapo fa mongwe a newa maikarabelo kgotsa tshiamelo nngwe?
21 A o kile wa ikutlwa o kgobegile marapo fa mongwe a newa maikarabelo kgotsa tshiamelo nngwe e e rileng? Sekao sa ga Samuele se re bontsha sentle gore le ka motlha ga re a tshwanela go itetla go fufega kgotsa go kgopisega. (Bala Diane 14:30.) Modimo o segofatsa motlhanka mongwe le mongwe wa gagwe yo o ikanyegang ka tiro e ntsi le e e kgotsofatsang.
“O Tla Hutsafalela Saulo ka Lobaka lo lo Kae?”
22. Ke eng fa go utlwala go bo kwa tshimologong Samuele a ne a bona molemo mo go Saulo?
22 Go a utlwala go bo Samuele a ne a bona se se molemo mo go Saulo; ruri monna yono o ne a le molemo. O ne a katogile monyo, a lebega, a le pelokgale e bile a le botlhale mme ka nako eo o ne a le boingotlo e bile a sa ikgogomose. (1 Sam. 10:22, 23, 27) Kwantle ga dinonofo tseo tse di molemo, o ne a na le mpho e nngwe e e tlhwatlhwakgolo—kgololesego ya go itlhophela, bokgoni jwa go itlhophela tsela e a neng a tla tshela ka yone le go itirela ditshwetso. (Dute. 30:19) A o ne a dirisa mpho eo sentle?
23. Saulo o ne a felelwa ke nonofo efe e e molemo, mme o ne a bontsha jang gore o nna mabela?
23 Ka maswabi, gantsi fa batho ba nna le maemo, ba felelwa ke boingotlo. Go ise go ye kae, Saulo o ne a simolola go ikgodisa. O ne a tlhopha go se ikobele ditaelo tsa ga Jehofa tse Samuele a mo neileng tsone. Nako nngwe Saulo o ne a fela pelo mme a ntsha setlhabelo se se neng se tlile go ntshiwa ke Samuele. Samuele o ne a tshwanelwa ke go mo kgalemela a tiisitse mme a bolelela pele gore bogosi bo ne bo ka se tswelele bo le mo lelapeng la ga Saulo. Go na le gore Saulo a ithute mo kotlhaong eo, o ne a dira ditiro tse di maswe le go feta, tse di bontshang go tlhoka kutlo.—1 Sam. 13:8, 9, 13, 14.
24. (a) Ke jang Saulo a sa kang a ikobela Jehofa fa a ne a lwa le Baamaleke? (b) Saulo o ne a itshwara jang fa a kgalemelwa, mme Jehofa o ne a dira tshwetso efe?
24 Jehofa o ne a dirisa Samuele go bolelela Saulo gore a ye go tlhabana le Baamaleke. Nngwe ya ditaelo tsa ga Jehofa e ne e le gore Saulo a bolaye kgosi ya bone e e boikepo e bong Agage. Le fa go ntse jalo, Saulo ga a ka a bolaya Agage e bile ga a ka a senya thopo e e neng e tshwanetse go senngwa. Fa Samuele a tla go mo kgalemela, Saulo o ne a bontsha gore o fetogile fela thata. Mo boemong jwa go amogela kotlhao ka boikokobetso, o ne a dira diipato, a buelela se a se dirileng, a tlhokomologa kgang e bile a leka go pega batho ba bangwe molato. Fa Saulo a ne a leka go tila kotlhao ka go bolela gore dingwe tsa diphologolo tse di neng di thopilwe di ne di tla dirisediwa go ntshetsa Jehofa setlhabelo, Samuele o ne a bua mafoko ano a a itsegeng thata: “Bona! Go utlwa go botoka go na le setlhabelo.” Samuele o ne a nna pelokgale mme a kgalemela monna yono a bo a bolela tshwetso ya ga Jehofa: Bogosi bo tla tsewa mo go Saulo mme bo newe mongwe o sele—mongwe yo o botoka. *—1 Sam. 15:1-33.
25, 26. (a) Ke eng fa Samuele a ile a hutsafalela Saulo, mme Jehofa o ile a kgalemela jang moporofeti yono wa Gagwe ka bonolo? (b) Ke thuto efe e Samuele a neng a ithuta yone fa a le kwa ntlong ya ga Jese?
25 Samuele o ne a utlwisitswe botlhoko thata ke diphoso tsa ga Saulo. O ne a fetsa bosigo jotlhe a rapela Jehofa ka kgang eno. O ne a bo a hutsafalela monna yono. Samuele o ne a bone gore Saulo o na le bokgoni e bile a ka kgona go dira molemo, mme jaanong o ne a mo swabisitse. Monna yono o ne a setse a fetogile jaanong—a sa tlhole a na le dinonofo tse di molemo e bile a tlhanogetse Jehofa. Samuele o ne a sa tlhole a batla go bona Saulo gape. Le fa go ntse jalo, fa nako e ntse e ya, Jehofa o ne a kgalemela Samuele jaana ka bonolo: “O tla hutsafalela Saulo ka lobaka lo lo kae, fa nna, kafa letlhakoreng le lengwe, ke mo ganne gore a se tlhole a busa e le kgosi ya Iseraele? Tlatsa lonaka lwa gago ka leokwane mme o tsamaye. Ke tla go roma kwa go Jese wa Mobethelehema, ka gonne ke ineile kgosi mo gare ga bomorwawe.”—1 Sam. 15:34, 35; 16:1.
26 Boikaelelo jwa ga Jehofa ga bo a ikaega ka batho ba ba sa itekanelang ba ka dinako tse dingwe ba sa ikanyegeng. Fa motho a sa ikanyege, Jehofa o tla bona yo mongwe gore a diragatse boikaelelo jwa Gagwe. Ka jalo, Samuele yo o godileng o ne a tlogela go hutsafalela Saulo. O ne a latela kaelo ya ga Jehofa mme a ya kwa legaeng la ga Jese kwa Bethelehema, kwa a neng a fitlhela bomorwa Jese teng ba e neng e le makau a maratagolejwa. Mme fela fa Samuele a sena go bona wa ntlha, Jehofa o ne a mo gopotsa gore a se ka a leba ponalo ya bone fela. (Bala 1 Samuele 16:7.) Kgabagare, Samuele o ne a kopana le morwa yo mmotlana mo go bone botlhe, mme e ne e le ene yo Jehofa a mo tlhophileng—Dafide!
Samuele o ne a ithuta gore ga go na bothata bope jo bo kgobang marapo jo Jehofa a ka se kgoneng go bo fedisa, go bo rarabolola kgotsa go dira gore bo fetoge tshegofatso
27. (a) Ke eng se se neng sa thusa Samuele gore tumelo ya gagwe e nne e nonofile? (b) O ikutlwa jang ka sekao se Samuele a re tlhometseng sone?
27 Mo dingwageng tsa bofelo tsa botshelo jwa gagwe, Samuele o ile a lemoga gore ke eng fa tshwetso ya ga Jehofa ya gore Dafide a nne kgosi mo boemong jwa ga Saulo e ne e siame. Saulo o ne a nna lefufa mme seo sa mo tlhotlheletsa gore a batle go bolaya Dafide, gape o ne a nna motlhanogi. Le fa go ntse jalo, Dafide o ne a bontsha dinonofo tse di molemo—bopelokgale, bothokgami, tumelo le boikanyegi. Fa Samuele a le gaufi le go swa, tumelo ya gagwe e ne ya nonofa le go feta. O ne a lemoga gore ga go na bothata kgotsa boemo bope jo bo kgobang marapo jo Jehofa a ka se kgoneng go bo fedisa, go bo rarabolola kgotsa go dira gore bo fetoge tshegofatso. Kgabagare, Samuele o ne a swa, a sena go tshela botshelo jo bo molemo ka dingwaga tse di batlileng di tshwara lekgolo. Ga go gakgamatse go bo Baiseraele botlhe ba ile ba hutsafala fa monna yoo yo o ikanyegang a swa! Le gompieno, go botlhokwa gore batlhanka ba ga Jehofa ba ipotse jaana, ‘A ke tla nna le tumelo e e tshwanang le ya ga Samuele?’
^ ser. 24 Samuele o ne a bolaya Agage. Tota kgosi eo e e bosula le ba ntlo ya yone, ba ne ba sa tshwanela go utlwelwa botlhoko. Masome a dingwaga moragonyana, go bonala ditlogolwana tsa ga Agage di ne di akaretsa le “Hamane wa Moagage,” yo o neng a leka go nyeletsa batho botlhe ba Modimo.—Esethere 8:3; bona Kgaolo 15 le 16 ya buka eno.


text:
Welcome to Setswana.co.za
H Ha Hadima Haeaiia Halala Hema Hemela Hemelwa Hempe Hibidu Hidika Hidikela Hidikologa Hidikolola Hidikolotswe Higitlhanya Hira Hohodi Homa Homilwe Homola Homotsa Hong Hotswa Hube Hubela Hubidu Hudile Hudileng Hudisetsa Hudua Huduega Huduga Hudugela Hudugile Huduile Huduiwa Hudula Hudusa Hudutsha Hudutshiwa Huhana Huhantsha Huhanya Huhanyetsa Huhudisa Huhula Huhumela Huhumetsa Huhutsa Huhutse Hula Hulaotsa Hulara Hularela Hularong Hulatsha Hulela Hulere Hulwa Huma Humanega Humanegile Humanegisa Humile Humisa Humolotshega Huna Hunagana Hunaganya Hunaganye Hunaganyetsa Hunela Hunologa Hunolola Hupa Hupara Huparela Huparolla Hupeditswe Hupediwa Hupela Hupetsa Hupile Hupologa Hupolola Huporola Hura Huranya Husa Husetsa Huta Hutagana Hutagancwe Hutaganya Hutega Hutlha Hutsa Hutsa Hutsafala Hutsafalela Hutsafatsa Hutsafetse Hutsanega Hutsanegile Hutsanegisa Hutsanegiso Hutsanya Hutse Hutsitse Hutsitswe Hutsitswe Hutsiwa Hutswela Hwibidu


text:
Tshupô ya Nkwe
Leina la nkwe (Panthera Pardus) le bopilwe gotswa mo mafokong a seGerika a a kayang tau le panther, ka ntlha ya tumelo ya maloba ya gore dinkwe e ne ele letsopa-tswakwa gotswa magareng ga tau le panther. Nkwe e tlhaloswa fa ele nngwe ya dijanama tse di kgolo tse di leng thata go bonwa.
Nkwe ya Afrika e farologana ka bogolo le ka mmala goya ka lefelo le bodulo tsa yona. Goya ka South African National Biodiversity Institute (SANBI), mmala wa yona o farologana gotswa go serolwana se se timpetseng goya go bogauta jo bo tseneletseng kgotsa serolwana-borokwa, ka dipharologano tse di ntsho le bo- strawberry tse di bakilweng ke bomadi jwa autosomal recessive.
Dinkwe tsa Kapa gotswa kwa dikgaolong tsa lobopo tse di dithaba tsa Kapa Bophirima di dinnye thata mo go dinkwe tse di fitlhelwang go ralala le naga, ka ditona tsa bokete jo bo ka nnang 31kg le dinamagadi tse di ka nnang 21kg. Ditona kwa Kruger National Park, mo go sa tshwanetseng, di ka nna le bokete jo bo ka nnang 58kg, fa dinamagadi di le bokete jo bo ka nnang 37,5kg.
Le fa go le jaana, kanamô ya selegae ya nkwe ya Kapa e kgolo ka ntlha bokwatlase jwa go nna teng ga dijo, ke kanamô ya magareng ga 200 km² le1000 km², fa go bapiswa ya dinkwe tse di kwa Kruger National Park, tse di anameng magareng ga 25 km² to 50 km².
Fa mangau a na le dikolo tsa bongwe ka bongwe, dinkwe di na le masaka a dikôlô a a itsagaleng jaaka rosettes mo mebeleng ya tsona, le dikôlô tse di ntsho mo maotong, tlhogong, matlhakoreng le mo bomoragong jwa tsona. Di tletsetletse dikôlô mme ga di na mela e mentsho ya lengau mo sefatlhegong.
Ka kakaretso di ithatela meboto le dikgwa tse di mo dintshing tsa noka mme di efoga dikgwa tsa bojang. Goya ka SANBI, meboto e thophwa jaaka mafelo a mongôbô a dinkwana le mafelo a botlhodi a go bona ditlhaselwa. Le fa dinkwe di siamela tsadisano go simolola fa di le dikgwedi di ka nna 24, gantsi di tsadisa fela fa di le bogolo jwa dingwaga di le tharo. Go tsalwa dinkwana di le pedi goya go tharo mo tlhatsong ele esi, morago ga go dusa paka e e ka nnang malatsi ale 100.
Dinkwana di a tsalwa le go fitlhwa mo gare ga dimela tse di kitlaneng. Di bokoa thata ka ngwaga wa ntlha ya botshelo jwa tsona, segolo thata fa di tshela mo kgaolong e dijo di leng loleya. Goya ka SANBI, dintshu tsa dinkwana di farologane magareng ga 35% le 90%, go ikaegile ka bodulo. Dinamagadi di godisa dinkwana ntle le thuso epe. Dinkwana ka tlwaelô di sia mmaatsona fa di le bogolo jo bo ka nnang dikgwedi di le 15.
Mokgwa wa Polaô le Phepô
Dinkwe ka kakaretso ke dibata tsa bosigo, fela di ka nna matlhagatlhaga mo diureng tsa matsha fa di sa kgoreletsega. Phepô ya tsona e farologane, go simolola ka ditshenekegi tse di potlana goya go diamusi le dijanama tse dingwe, fela ka kakaretso di rata ditsongwa tsa bokete jwa 10 kg goya go 40 kg.
Dipalô tsa thwane le phokojwê gantsi di ya tlase mo dikgaolong tse di tshwanelwang ke go gaisanela dijo le dinkwe.
Goya ka Predation Management Manual, nkwe gantsi e tsoma fela leruo mo dikgaolong tse go senang diphologolo tse dingwe. Di itsagale ka go bolaya go feta mo di tlhokang ka teng, fela di ja setoto se le nosi ka nako.
Di bokete ebile di tiile go feta mangau, ka jalo ga di tabogise ditsongwa tsa tsona, mme di a di rataratela le go di tshoganyetsa. Setsongwa se hupetswa ka molongô mo molaleng kgotsa kgokgotsong, mme se gogelwe kwa se ka jewang ka pabalesego, sekai, ka fa tlase ga setlhatsana se se kitlaneng, mo gare ga majwe kgotsa kwa godimo ga setlhare. Matshwaô a mogogobiso goya kwa setsongwa se isitsweng ka jalo a tlile go bonala.
Matshwaô a mongapô le o na a ka bonwa mo seropeng kgotsa magetleng a seruiwa se se golo sa fa gae, fa molala wa setsongwa se se potlana o ka rojwa. Goya ka Predation Management Manual, bontsi jwa boboa bo a kutwa, mme nkwe gantsi e ja gotswa ka fa bogareng jwa maoto a kwa morago le go ja 1 kg goya go 2 kg ya nama. Ga se gantsi di ntsha mateng.
Taolô
Dinkwe ke diphologolo tse di sireleditsweng mme kwa Kapa Bophirima, ke fela batlhankedi ba tshomarelo ba ba letleletsweng go ka thaisa dirai tsa hôkô. Kwa diporofenseng tse dingwe, balemirui ba ka ikwadisetsa makwalotetla gore ba thaise ka dirai tsa hôkô, mme ba tshwanetse go golagana le balaodi ba tshomarelo ya tlhagô go ka hudusa dinkwe, fa di sena go tshwarwa.
Dintša tse di disang dinku tsa Anatolian ga mmogo le ditonki di ntse di le mosola mo thibelong ya tlhaselô ya dinkwe, fela dintša le ditonki di tshwanetse go ka godiswa le leruo gore di nne badisa ba ba matshetshe. Fense le lesaka tsa leruo le tsona di tlile go thusa.
Translated by Nchema Rapoo


text:
Tlotlego le Pila ba mo mophatong wa materiki mme ba ratana lwa “o ka swa nka go ja”. Popi ke tsala ya ga Pila, o rata Tlotlego o bile o a mo ipatlela. Mokhino o na le sekgopi le Tlotlego. O dirisana mmogo le Popi go sulafaletsa baratani botshelo. Matlhotlhapelo a sogotlhetsa Popi botlhoko mo pelong. O a ipolaya mme o sadisa lokwalonyana.
This eBook is in ePDF format, which enables you to:
- View the entire book offline on desktop or tablet;
- Search for and highlight text; and
- Add and edit personal notes directly in your eBook.


text:
Aforika Borwa
Aforika Borwa, kgotsa Rephabuliki ya Aforika Borwa ka semmuso, ke naga e e kwa borweng ba Afroika. Lebopo la naga e le dikilomitara di ka nna 2,798, go tloga borwa ba lewatle la Atlantic le la India. Mme bokoneng gona naga e e bapile le naga ya Botswana, Namibia, le Zimbabwe. Go leba botlhaba gona, e bapile le naga ya Mozambique le Swaziland. Lesotho lona le akareditswe ke Aforika borwa matlhakoreng otlhe. Aforika Borwa ke naga ya bo 25 mo lefatsheng go ya ka bogolo ba lefatshe, mme ke naga ya bo 24 go ya ka palo ya batho. Aforika Borwa e na le batho ba ba ka nnang 54 million (2015).
Aforika Borwa ke naga e e nang le merafe e mentsi ya batho, ditso tse di farologaneng, maleme le bodumedi bo bo farologaneng. Se ke sona se dirang gore Aforika Borwa e bitswe Naga ya Molala Tladi (Rainbow Nation). Go na le maleme a le somenngwe a semmuso mo nageng e.
Naga e ke nngwe ya dinaga tse malwa tsa Aforika e e seng e bone go tsaya puso ka kgapeletso ya masole (coup d'etat) go se mo molaong. Go tloga kgale le kgale ntse go na le ditlhopho mo nageng e. Mme ka mabaka a tlhophollo ya batho ba bantsho, ditlhopho tsa ntlha tse batho botlhe ba naga ba ne ba tsaya karolo ke ditlhopho tsa ngwaga wa 1994, e ne e le ditlhopho tsa ntlha morago ga Apartheid. Nationla Party e ne ya simolola apartheid ka ngwaga wa 1948. Mme morago ga dingwaga di le dintsi tsa ntwa le dikgotlhang, African National Congress (ANC) le batho ba bangwe ba ne ba lwantsha apartheid, ba ne ba fenya, mme apartheid ya tloswa mo nageng, ga tsentshwa tshokologo.
Diperesente di ka nnang masome a robedi (80) tsa maAforika Borwa ke ba letso la Sub-Sahara. Bona ba arogantswe ka ditlhopha tsa merafe, jaaka Batswana, Bapedi, Batebele, ba buang maleme a a ne a bitswa Bantu Language. 20 % ya maAforika a setseng e dirwa ke Basweu, baIndia, le maColoured. Go tloga ka 1994, ditlhopha tsotlhe tsa batho ba Aforika Borwa di na le boemedi mo palamenteng le mo dipolotiking ka bophara.
LeinaEdit
Naga e e bitswa "Aforika Borwa" ka gonne ke yone naga e le leng kwa tlase tlase borweng ba kontinente ya Aforika. Fa e ne e tlhamiwa, naga e ne e bitswa "Union of South Africa" ka sekgoga. Go tloga ka 1961, leina la naga la sekgoga ke "Repulic of South Africa". Ka seDutch, naga e ne e bitswa "Zuid-Afrika", mme ka 1983 leina lego le ne la tlosa mme gwa dirisa la Afrikaans la "Suid-Afrika". Go tloga ka 1994, Aforika Borwa e na le maina a le 11 a semmuso, lengwe le lengwe ka ngwe ya dipuo di le 11 tsa semmuso tsa Aforika Borwa.
"Mzansi", go tsa lelemeng la seXhosa, ke leina le le tlwaelegileng la Aforika Borwa.
Diporofinsi tsa Aferika BorwaEdit
Ko bokhutlong jwa aparateiti ka ngwaga wa 1994, fa ba "tsere puso" le ha ba le "gaufi le go tsaya puso" batho ba letso la Bantu ba ne tisiwa ko bokhutlong ha go ne go na le diporofinsi tse nne e bong (Cape, Natal, Orange Free State le Transvaal), le diporofinsi tse dingwe tse dintsha. Porovinsi ngwe le ngwe e buswa ke molamente yo o tlhojwang ngwaga tse botlhano dingwe le dingwe tse di tlang, a thlojwa ke bathophi ba party le maloko a party. Moeteledi pele wa party kana tautona o tlhopha mopalamente wa pelo ya gagwe e le moeteledi pele wa goromente, moteledipele o tla bo a apela matona a puso di porofinsi go ya ka di porofinsi le kitso ya bone. Dithata tsa ba okametseng di porofinsi ke laolwa ke mekolo wa molao; engwe ya dikgang tse di akaretsa botsogo, thuto, mantlo a sechaba le dipalamo tsa sechaba.
Dipadi tse dingweEdit
- ↑ Stats in Brief, 2010. Pretoria: Statistics South Africa. 2010. p. 3. ISBN 978-0-621-39563-1. http://www.statssa.gov.za/publications/StatsInBrief/StatsInBrief2010.pdf.
- ↑ "Mid-year population estimates, 2011". Statistics South Africa. 2011. http://www.statssa.gov.za/publications/P0302/P03022011.pdf.


text:
Foramo ya Setheo (IF) e diragatsa seabe se se botlhokwa sa bogakolodi malebana le Molao wa Thuto e e Kwa Godiko le Molao wa YBB. Ka mo go kgethegileng, seabe seno ke sa go gakolola Lekgotla ka ga go tsenngwa tirisong ga Molao wa Thuto e e Kwa Godimo le pholisi ya bosethaba ya thuto e e kwa godimo, go tlhomiwa ga maloko a setlhopha sa botsamaisi sa setheo le Setlhopha se Segolo sa Botsamaisis, pholisi ya YBB ka ga go tshwarwa ka tekatekano go sa kgathalasege lotso le bong, melao ya boitshwaro, pholisi ya go rarabolola dikgotlhang, go laolwa ga ditso tse di farologaneng le go rotloediwa ga setso sa mo setheong go go theilweng mo go itshokelaneng le go tlotla ditshwanelo tsa botho.
IF e na le maloko a le 29, a a emelang dikhampase di le tharo mme modulasetulo wa yone ke Karabo Mabe.
Foramo ya Setheo (IF) e diragatsa seabe se se botlhokwa sa bogakolodi malebana le Molao wa Thuto e e Kwa Godiko le Molao wa YBB. Ka mo go kgethegileng, seabe seno ke sa go gakolola Lekgotla ka ga go tsenngwa tirisong ga Molao wa Thuto e e Kwa Godimo le pholisi ya bosethaba ya thuto e e kwa godimo, go tlhomiwa ga maloko a setlhopha sa botsamaisi sa setheo le Setlhopha se Segolo sa Botsamaisis, pholisi ya YBB ka ga go tshwarwa ka tekatekano go sa kgathalasege lotso le bong, melao ya boitshwaro, pholisi ya go rarabolola dikgotlhang, go laolwa ga ditso tse di farologaneng le go rotloediwa ga setso sa mo setheong go go theilweng mo go itshokelaneng le go tlotla ditshwanelo tsa botho.